**Informatīvais ziņojums**

**"Par Izglītības attīstības pamatnostādņu 2014.–2020.gadam īstenošanas 2014.-2017.gadā starpposma novērtējumu"**

**Rīgā, 2019**

**Saturs**

I. Ievads……………………………………………………………………………………………3

II. Izglītības attīstības pamatnostādņu 2014.-2020.gadam īstenošanas 2014.–2017.gadā novērtējums

1. Pirmā mērķa – IZGLĪTĪBAS VIDE: paaugstināt izglītības vides kvalitāti, veicot satura pilnveidi un attīstot atbilstošu infrastruktūru – rīcības virzienu īstenošana………………………………………………………………………………………….5

2. Otrā mērķa – INDIVĪDU PRASMES: veicināt vērtībizglītībā balstītu indivīda profesionālo un sociālo prasmju attīstību dzīvei un konkurējošai darba videi – rīcības virzienu īstenošana………………………………………………………………………………………...14

3. Trešā mērķa – EFEKTĪVĀ PĀRVALDĪBA: uzlabot resursu pārvaldības efektivitāti, attīstot izglītības iestāžu institucionālo izcilību – rīcības virzienu īstenošana………………………………………………………………………………………...23

III. Secinājumi un turpmākā rīcība……………………………………………………………….30

**I. Ievads**

Ar Latvijas Republikas Saeimas 2014.gada 22.maija lēmumu tika apstiprinātas Izglītības attīstības pamatnostādnes 2014.–2020.gadam (IAP 2014.–2020.gadam). Izglītības un zinātnes ministrija (IZM) ir atbildīgā institūcija par IAP 2014.–2020.gadam īstenošanu un novērtējumu sagatavošanu.

Atbilstoši IAP 2014.–2020.gadam VII. sadaļā “Pārskatu sniegšanas un novērtēšanas kārtība” IZM dotajam uzdevumam tika izstrādāts IAP 2014.–2020.gadam īstenošanas plāns 2015.–2017.gadam, kas tika apstiprināts ar Ministru kabineta (MK) 2015.gada 29.jūnija rīkojumu Nr.331.

IAP 2014.–2020.gadam īstenošanu nodrošina IZM un tās padotībā esošās iestādes, kā arī citas iesaistītās institūcijas atbilstoši IAP 2014.–2020.gadam īstenošanas plānam 2015.–2017.gadam.

IAP 2014.–2020.gadam VII. sadaļā “Pārskatu sniegšanas un novērtēšanas kārtība” ir noteikts, ka IZM iesniedz MK starpposma novērtējumu par pamatnostādņu īstenošanu līdz 2017.gada 30.septembrim.

Savukārt, MK 2015.gada 29.jūnija rīkojumā par IAP īstenošanas plāna 2015.–2017.gadam apstiprināšanu ir noteikts IZM sagatavot un līdz 2018.gada 30.septembrim iesniegt noteiktā kārtībā MK informatīvo ziņojumu par plāna īstenošanu.

Vienlaikus atbilstoši 2014.gada 3.novembra MK sēdes protokola Nr.59 34.paragrāfam IZM atbilstoši IAP 2014.–2020.gadam starpposma izvērtējumam jāiesniedz MK informācija par laikposmā no 2014.gada līdz 2017.gadam veiktajiem atbalsta pasākumiem speciālo izglītības iestāžu pastāvēšanai kontekstā ar izglītības iestāžu tīkla sakārtošanu.

Lai nodrošinātu IAP 2014.–2020.gadam un IAP 2014.–2020.gadam īstenošanas plāna 2015.–2017.gadam atskaites procesa saskaņotību, ir sagatavots informatīvais ziņojums "Par Izglītības attīstības pamatnostādņu 2014.–2020.gadam īstenošanas 2014.-2017.gadā starpposma novērtējumu", kurā ir ietverta informācija par IAP 2014.–2020.gadam īstenošanas plāna 2015.–2017.gadam izpildes progresu.

IAP 2014.-2020.gadam ir noteiktas izglītības politikas izaicinājumi un risināmās problēmas, izglītības politikas pamatprincipi, virsmērķis un apakšmērķi, rīcības virzieni, kā arī izglītības politikas rezultāti, darbības rezultāti un rezultatīvie rādītāji to sasniegšanai.

Saskaņā ar IAP 2014.-2020.gadam izglītības attīstības politikas virsmērķis ir ***kvalitatīva un iekļaujoša izglītība personības attīstībai, cilvēku labklājībai un ilgtspējīgai valsts izaugsmei***.

Informatīvajā ziņojumā par IAP 2014.–2020.gadam īstenošanas 2014.-2017.gadā starpposma novērtējumu ir atspoguļoti īstenotās aktivitātes atbilstoši trim noteiktajiem apakšmērķiem un tiem pakļautajiem rīcības virzieniem:

1. **Izglītības vide: paaugstināt izglītības vides kvalitāti, veicot satura pilnveidi un attīstot atbilstošu infrastruktūru**:

1.1. Uz zināšanu sabiedrībā pieprasītām kompetencēm orientēta, radošumu, inovāciju un veselīga dzīvesveida veicinoša izglītības satura pilnveide.

1.2. Pedagogu un akadēmiskā personāla motivācijas un profesionālās kapacitātes paaugstināšana.

1.3. 21.gadsimtam atbilstīgas izglītības vides un izglītības procesa nodrošināšana.

1.4. Iekļaujošās izglītības principa īstenošana un sociālās atstumtības riska mazināšana.

1. **Indivīdu prasmes: veicināt vērtībizglītībā balstītu indivīda profesionālo un sociālo prasmju attīstību dzīvei un konkurētspējai darba vidē**:

2.1. Karjeras izglītības sistēmas attīstība un pakalpojumu pieejamība.

2.2. Priekšlaicīgi mācības pametušo un izglītību neieguvušo skaita samazināšana.

2.3. Ārpus formālās izglītības iespēju un pieejamības bērniem un jauniešiem paplašināšana.

2.4. Izglītības iespēju paplašināšana pieaugušajiem.

1. **Efektīva pārvaldība: uzlabot resursu pārvaldības efektivitāti, attīstot izglītības iestāžu institucionālo izcilību**:

3.1. Izglītības kvalitātes monitoringa sistēmas pilnveide.

3.2. Efektīva izglītības finanšu resursu pārvaldība.

3.3. Izglītības iestāžu tīkla sakārtošana.

3.4. Izglītības starptautiskā konkurētspēja.

Šo 12 rīcības virzienu efektivitāte izglītības attīstībā ir vērtējama atbilstoši noteiktajiem rādītājiem, kas ir atspoguļoti šajā ziņojumā saskaņā ar informāciju par īstenotajiem pasākumiem un pieejamajiem statistikas datiem.

Informatīvajam ziņojumam par IAP 2014.–2020.gadam īstenošanas 2014.-2017.gadā starpposma novērtējumu ir pievienoti divi pielikumi:

1. 1.pielikums “Izglītības attīstības pamatnostādņu 2014.-2020.gadam īstenošanas plāna 2015.-2017.gadam izpilde”, kas ietver detalizētāku informāciju par plānā ietverto pasākumu izpildes statusu un galvenajām aktivitātēm;
2. 2.pielikums “Izglītības attīstības pamatnostādņu 2014.-2020.gadam rezultatīvo rādītāju sasniegšanas progress”, kas ietver informāciju par IAP 2014.-2020.gadam politikas rezultātu un darbības rezultātu rezultatīvo rādītāju sasniegšanas virzību.

Informatīvā ziņojuma sadaļā “Secinājumi un turpmākā rīcība” ir iekļauta informācija par pasākumu grupām pēc izpildes progresa, kā arī apkopojums par svarīgākajiem paveiktajiem darbiem atskaites periodā.

Strādājot pie informatīvā ziņojuma par IAP 2014.–2020.gadam īstenošanu un vērtējot IAP 2014.–2020.gadam iekļauto pasākumu izpildes progresu, tika iezīmēti tie, kuri būtu akcentējami kā prioritārie turpmākajai rīcībai esošā plānošanas perioda ietvaros, kā arī indikatīvi pēc 2020.gada.

Vienlaikus vērtējot IAP 2014.–2020.gadam rezultatīvos rādītājus un to sasniegšanas progresu, tika secināts, ka virkne no tiem atspoguļo Eiropas Savienības (ES) fondu un citu ārvalstu finanšu instrumentu procesus un kā rezultātā zaudēs aktualitāti vai mainīsies pēc atbalsta programmu beigām. Attiecīgi plānojot izglītības politikas attīstību 2021.-2027.gada periodā, būtu nepieciešams noteikt rezultatīvos rādītājus, kas vairāk fokusējas uz izglītības politikas darbībām un raksturo to ietekmi un kvalitāti.

Ievērojot minēto, ziņojuma sadaļā “Secinājumi un turpmākā rīcība” ir iekļauta arī informācija par prioritārajiem pasākumiem IAP 2014.–2020.gadam īstenošanas perioda ietvaros un indikatīvi arī pēc 2020.gada, kā arī rezultatīvie rādītāji, kuri varētu papildināt un uzlabot izglītības politikas aktivitāšu izpildes mērīšanu un ietekmes novērtēšanu.

**II. Izglītības attīstības pamatnostādņu 2014.-2020.gadam īstenošanas 2014.–2017.gadā novērtējums**

|  |
| --- |
| **1.apakšmērķis.**  **IZGLĪTĪBAS VIDE:**  **paaugstināt izglītības vides kvalitāti, veicot satura pilnveidi un attīstot atbilstošu infrastruktūru** |

Šis apakšmērķis ir vērsts uz izglītības vides kvalitātes uzlabošanu visos izglītības līmeņos, kas ietver indivīdu zināšanu, prasmju un kompetenču attīstošo un nostiprinošo izglītības saturu, profesionālus un kompetentus mācībspēkus, mūsdienīgu mācību vidi un izglītības procesu, kā arī iekļaujošās izglītības principa attīstību.

|  |
| --- |
| **Rīcības virziens: 1.1. Uz zināšanu sabiedrībā pieprasītām kompetencēm orientēta, radošumu, inovāciju un veselīga dzīves veida veicinoša izglītības satura pilnveide** |

Viens no pasaulē ievērojamākajiem rādītāju avotiem, kas liecina par izglītības kvalitāti valstī, ir Ekonomiskās sadarbības un attīstības organizācijas (OECD) Starptautiskās skolēnu novērtēšanas programmas pētījums (PISA), kas novērtē 15-gadīgu izglītojamo prasmes un zināšanas lasītprasmē, matemātikā un dabaszinātnēs, un salīdzina tās starp OECD dalībvalstīm un partnervalstīm. Atbilstoši PISA 2015 pētījuma datiem, Latvijas izglītojamo prasmju līmenis kopumā atbilst OECD valstu vidējam līmenim.

1.attēls

**15-gadīgo izglītojamo īpatsvars ar zemiem un augstiem sasniegumiem lasītprasmē, matemātikā un dabaszinātnēs (%)**

*\* OECD dati*

PISA 2015 dati liecina, ka Latvijā ir neliels izglītojamo īpatsvars ar augstiem mācību rezultātiem (PISA 5. un 6.līmenis), sasniedzot 4,3% lasītprasmē, 5,1% matemātikā un 3,8% dabaszinātnēs. Vienlaikus izglītojamo īpatsvars ar zemiem mācību sasniegumiem (PISA 1. un zemāks līmenis) saglabājās augstā līmenī, sasniedzot 17,7% lasītprasmē, 21,4% matemātikā un 17,2% dabaszinātnēs. Šie rezultāti parāda, ka ir nepieciešams turpināt uzsāktās reformas izglītības sistēmā, veicinot izglītības kvalitātes paaugstināšanu.

Sekmējot izglītojamo kompetenču līmeņa paaugstināšanu, kā arī to atbilstību 21.gadsimta prasībām, tiek nodrošināta **kompetenču pieejā pilnveidota vispārējās izglītības satura** izstrāde. 2016.gada 17.oktobrī Valsts izglītības satura centrs (VISC) sadarbībā ar pašvaldībām un augstākās izglītības iestādēm uzsāka Eiropas Sociālā Fonda (ESF) projekta “Kompetenču pieeja mācību saturā” īstenošanu, kurā paredzēts izstrādāt, aprobēt un ieviest jaunu mācību saturu vispārējā izglītībā no pirmskolas līdz 12.klasei. 2017./2018.mācību gadā 100 vispārējās izglītības iestādēs pirmsskolas izglītības un pamatizglītības pakāpē norisinājās jaunā kompetenču pieejā balstītā satura aprobācija. Mācību satura pakāpeniska ieviešana pirmsskolas izglītības pakāpē un pamatizglītības 1.posmā (1.-6.klase) plānota, sākot ar 2019.gada 1.septembri. Ir plānots izstrādāt 61 kompetenču pieejā balstītu mācību un metodisko līdzekli, tajā skaitā, 15 mācību līdzekļus vieglajā valodā izglītojamajiem ar speciālām vajadzībām iekļaujošas izglītības īstenošanai. Iekļaujošas izglītības veicināšanai plānots izstrādāt arī 15 mācību un metodiskos līdzekļus izglītojamiem ar garīgās attīstības traucējumiem. Minēto mācību un metodisko līdzekļu pieejamība plānota arī digitālā formātā.

2018.gada 1.februārī noslēdzās sabiedriskā apspriešana par izstrādāto jauno kompetenču pieejā balstīto vispārējās izglītības mācību satura un pieejas apraksta projektu. Notiek darbs pie normatīvā regulējuma izstrādes, izstrādājot MK noteikumus par pirmsskolas izglītības vadlīnijām un pirmsskolas izglītības programmu paraugiem (apstiprināti 2018.gada 21.novembrī) un MK noteikumus par pamatizglītības standartu un pamatizglītības programmu paraugiem (apstiprināti 2018.gada 27.novembrī). Ir uzsākta arī vispārējās vidējās izglītības standarta izstrāde.

Vienlaikus 2015./2016.mācību gadā VISC uzsāka 153 vispārizglītojošās izglītības iestādēs visā Latvijā **datorikas mācību satura** aprobāciju, kurā piedalījās 9084 skolēni un kura turpinājās arī 2016./2017. un 2017./2018.mācību gadā. Datorikas mācību satura aprobācija pilotskolās noritēja sekmīgi, izraisot interesi gan no skolēnu, gan no skolotāju puses. Ir sagatavoti brīvi pieejami mācību materiāli katrai mācību stundai trim mācību gadiem, ko veiksmīgi izmanto ne tikai Datorikas mācību programmas aprobācijā iesaistījušās izglītības iestādes, bet arī citas skolas.

Sekmējot **digitālo mācību līdzekļu** izstrādi, sadarbībā ar Latvijas Informācij​as un komunikācijas tehnoloģijas asociāciju tika izstrādāts materiāls “Ieteikumi digitālo mācību līdzekļu un resursu izstrādei un novērtēšanai”. Turpmāk šis materiāls tiks izmantots, izstrādājot ESF atbalstu digitālo mācību un metodisko līdzekļu izstrādei 8.3.1.SAM 8.3.1.2.pasākuma „Digitālo mācību un metodisko līdzekļu izstrāde” ietvaros.

Ievērojot, ka jaunā kompetencēs balstītā mācību satura pieeja paredz satura integrāciju, **cilvēkdrošības jautājumi** arī tiek integrēti kopējā mācību saturā. 2016.gadā tika izstrādāti cilvēkdrošības mācību kursa satura temati un ieteikumi to īstenošanai, kas pēctecīgi iekļauti visu trīs vispārējās izglītības posmu mācību satura normatīvajos dokumentos. Vidējā izglītībā atsevišķi tiek izstrādāts Valsts aizsardzības mācības mācību priekšmeta standarts un programma, kas ir specificēta cilvēkdrošības kursa daļa.

2.attēls

**Skolēnu proporcija vispārējā un profesionālajā izglītībā vidējās izglītības pakāpē (%)**

*\* IZM dati*

Lai paaugstinātu **profesionālās izglītības** **kvalitāti, pievilcību un atbilstību tautsaimniecības vajadzībām**, kā arī veicinātu izglītojamo interesi par profesionālo izglītību, ir turpinātas profesionālās izglītības reformas. Mērķis ir skolēnu proporcijas līdzsvarošana vispārējā un profesionālajā izglītībā vidējās izglītības pakāpē, līdz 2020.gadam sasniedzot 50/50%. Pārskata periodā šī proporcija nav ievērojami mainījusies un ap 60% skolēnu joprojām izvēlas turpināt mācības vispārējā izglītībā vidējās izglītības pakāpē.

Ar mērķi izstrādāt mainīgajām darba tirgus prasībām atbilstošu profesionālās izglītības saturu un nodrošināt **profesionālās izglītības atbilstību Eiropas kvalifikācijas ietvarstruktūrai** kopš 2016.gada nogales tiek īstenots ESF līdzfinansēts projekts “Nozaru kvalifikācijas sistēmas pilnveide profesionālās izglītības attīstībai un kvalitātes nodrošināšanai”. Projekta ietvaros ir paredzēta nozaru kvalifikāciju sistēmas pilnveide un aprakstu sagatavošana, 160 profesiju standartu un profesionālās kvalifikācijas prasību izstrāde vai pilnveide (90 līdz 2018.gada beigām), 184 modulāro profesionālās izglītības programmu izstrāde un ieviešana (10 līdz 2018.gada beigām), profesionālās kvalifikācijas eksāmenu satura izstrāde 210 profesionālajām kvalifikācijām, kā arī attiecīgo mācību līdzekļu un metodisko materiālu izstrāde. Lai paātrinātu projekta rezultātu sasniegšanu, tika pārplānots projekta īstenošanas grafiks un vairākas aktivitātes uzsāktas ātrāk.

Kopumā ir izstrādāti un saskaņoti vairāk nekā puse no plānotajiem **profesiju standartiem un profesionālās kvalifikācijas prasībām**. 2017.gadā nodrošināta 64 profesiju standartu izstrāde sākotnēji plānoto 30 profesijas standartu vietā. Līdz 2018.gada sākumam Profesionālās izglītības un nodarbinātības trīspusējās sadarbības apakšpadome ir apstiprinājusi 49 profesijas standartus /profesionālās kvalifikācijas pamatprasības.

Ir uzsākta arī **modulāro profesionālās izglītības programmu** izstrāde 10 profesionālās kvalifikācijās no 184 moduļu programmām. Paralēli uzsākts darbs pie profesionālās kvalifikācijas eksāmenu satura izstrādes 65 profesionālajām kvalifikācijām.

Vienlaikus uzsākta izstrādāto profesionālās izglītības modulāro programmu īstenošana, t.sk. pieaugušo izglītības ietvaros. 2016./2017.mācību gadā tika uzsākta 29 no 56 reformu pirmajā posmā izstrādāto profesionālās izglītības modulāro programmu īstenošana, bet sākot ar 2017./2018.mācību gadu uzsākta jau profesionālās izglītības modulāro programmu 39 profesionālās kvalifikācijās īstenošana 24 profesionālās izglītības iestādēs. 2017.gada 22.jūnijā apstiprināti grozījumi Profesionālās izglītības likumā, nosakot modulārās profesionālās izglītības programmas definīciju un izglītības veidus, kā var īstenot modulārās profesionālās izglītības programmas, kā arī dokumentus, kas apliecina profesionālo izglītību un profesionālo kvalifikāciju, kas tiek izsniegti pēc modulāro programmu pabeigšanas.

Atbalstot **darba vidē balstītu (DVB) mācību un prakses attīstību profesionālajā izglītībā**, nodrošināts atbilstošs tiesiskais ietvars un institucionālo mehānismu darbība DVB mācību koordinēšanai un īstenošanai. 2016.gada 15.jūnijā tika apstiprināti MK noteikumi Nr.484 “Kārtība, kādā organizē un īsteno darba vidē balstītas mācības”, kas nosaka DVB mācību īstenošanas nosacījumus, iesaistīto pušu tiesības un pienākumus, koordinējot un veicinot darba devēju sadarbību ar izglītības iestādēm un nodrošinot profesionālās izglītības atbilstību aktuālajām darba tirgus prasībām. Vienlaikus 2017.gadā tika apstiprinātas “DVB mācību organizēšanas un īstenošanas vadlīnijas”, kas ietver vienotus pamatprincipus un metodisku atbalstu mācību organizēšanai un īstenošanai.

2017.gada janvārī uzsākts ESF projekts „Profesionālo izglītības iestāžu audzēkņu dalība darba vidē balstītās mācībās un mācību praksēs uzņēmumos”, lai palielinātu kvalificētu profesionālās izglītības iestāžu audzēkņu skaitu pēc to dalības DVB mācībās vai mācību praksē uzņēmumā. ESF projekta „Profesionālo izglītības iestāžu audzēkņu dalība darba vidē balstītās mācībās un mācību praksēs uzņēmumos” ietvaros uz 2017.gada 31.decembri DVB mācībās ir iesaistīti 363 audzēkņi, bet mācību praksē uzņēmumos 1055 audzēkņi. Paredzams, ka līdz projekta noslēgumam 2023.gadā DVB mācībās būs iesaistīti 3 150 audzēkņi un 11 025 audzēkņi mācību praksēm uzņēmumā.

Sākot ar 2017.gada 1.janvāri, grozījumi likumā “Par iedzīvotāju ienākuma nodokli” paredz neaplikt ar iedzīvotāju ienākuma nodokli stipendijas līdz 280 EUR mēnesī, ko izglītojamam DVB mācību ietvaros izmaksā komersants, iestāde, biedrība, nodibinājums, fiziska persona, kura reģistrēta kā saimnieciskās darbības veicēja, kā arī individuālais uzņēmums, tajā skaitā, zemnieku vai zvejnieku saimniecība, un citi saimnieciskās darbības veicēji.

Augstākās izglītības jomā Eiropas līmeņa mērķis, kas ir iekļauts arī IAP 2014.–2020.gadam, ir **palielināt iedzīvotāju īpatsvaru, kam ir augstākā izglītība**. Latvijā visā pārskata periodā šis līmenis turpināja pieaugt, pārsniedzot gan uzstādīto mērķi (40%), gan ES vidējo rādītāju.

3.attēls

**Iedzīvotāju īpatsvars ar augstāko izglītību (vecuma grupā 30-34 gadi),%**

*\* Eurostat dati*

2016.-2018.gadā sadarbībā ar Starptautisko Rekonstrukcijas un attīstības banku tika veikts pētījums par **augstākās izglītības pārvaldības pilnveidi** augstākas izglītības modernizācijai ES fondu īstenošanas nosacījumu un satura izstrādei. Ekspertu rekomendācijas ir izmantojamas ES fondu ieguldījumu 8.2.3.SAM „Nodrošināt labāku pārvaldību augstākās izglītības institūcijās” plānošanai. Koncentrējot materiālos un intelektuālos resursus, 8.2.3.SAM ietvaros atbalsts plānots augstākās izglītības institūciju attīstības stratēģiju izstrādei, uzlabošanai un ārējās novērtēšanas rekomendāciju ieviešanai, studiju virzienu padomju darbībai, tajā skaitā, atbalsts studiju pārstrukturēšanai un mācību satura atjaunināšanai, augstākās izglītības institūciju iekšējās kvalitātes nodrošināšanas sistēmu efektivitātes uzlabošanai, atbalsts e-risinājumu attīstībai, tajā skaitā, starpinstitūciju sadarbībai.

2018.gada 9.janvārī tika apstiprināti MK noteikumi 8.2.1. SAM "Samazināt studiju programmu fragmentāciju un stiprināt resursu koplietošanu" īstenošanai, lai turpmāko piecu gadu laikā investētu ESF finansējumu **jaunu, spēcīgu un starptautiski konkurētspējīgu studiju programmu** izveidē.

Tika apstiprināts arī normatīvais regulējums, kas turpmāko četru gadu laikā paredz investēt ES fondu finansējumu augstskolu akadēmiskā personāla stiprināšanā stratēģiskās specializācijas jomās. Tādējādi augstskolām būs pieejams finansējums mērķtiecīgai pasniedzēju kompetenču un prasmju paaugstināšanai, kā arī jaunu pasniedzēju (doktorantu) un ārvalstu pasniedzēju aktīvākai piesaistei.

Lai nodrošinātu **mūsdienīgu studiju un pētniecības vidi STEM** (*Science, Technology, Engineering and Mathematics*), tajā skaitā, medicīnas un radošo industriju, studiju programmu īstenošanai, vienlaikus nodrošinātu teritoriāli koncentrētu studiju telpu izveidi un veicinātu augstākās izglītības atbilstību tautsaimniecības attīstības un darba tirgus vajadzībām, plānots ES fondu atbalsts teritoriāli koncentrētas studiju un zinātniskā darba infrastruktūras attīstībai. Vienlaikus plānots sniegt ES fondu atbalstu 1.līmeņa profesionālās augstākās izglītības STEM, tajā skaitā. medicīnas un radošās industrijas, studiju mācību vides uzlabošanai koledžās. 2017.gadā izvērtētas un saskaņotas augstākās izglītības institūciju attīstības stratēģijas un izvērtēti projektu iesniegumi, uzsākta projektu īstenošana, kas ir plānota līdz 2022.gada decembrim.

Lai sekmētu **studējošo inovāciju un uzņēmējdarbības spēju attīstību**, izstrādāta ES fondu programma „Inovācijas granti studentiem”, kuras galvenais mērķis ir atbalstīt studentu (bakalaura, profesionālo studiju, maģistra, doktora vai rezidentūras studiju programmās studējošo) inovāciju projektus un pētījumus, vienlaikus stiprinot augstskolu un nozaru vadošo uzņēmumu sadarbību tām nepieciešamo cilvēkresursu attīstībā. Projektu īstenošanu plānots uzsākt ar 2019.gada II-III ceturksni.

Vienlaikus tiek nodrošināts ES fondu atbalsts **pēcdoktorantūras pētījumiem**, kas ir vērsts uz jauno zinātnieku (pēcdoktorantu) pētniecības kapacitātes stiprināšanu un karjeras attīstību, kā arī atbalsts **praktiskas ievirzes pētījumiem** ar mērķi atbalstīt pētniecību, kas sniedz ieguldījumu Latvijas Viedās specializācijas stratēģijas mērķu sasniegšanā, zinātnes un tehnoloģiju cilvēkkapitāla attīstībā un jaunu zināšanu radīšanā tautsaimniecības konkurētspējas uzlabošanai, , tostarp projektu īstenošanā iesaistot studējošos un zinātniskā grāda pretendentus.

|  |
| --- |
| **Rīcības virziens: 1.2. Pedagogu un akadēmiskā personāla motivācijas un profesionālās kapacitātes paaugstināšana** |

Viens no būtiskākajiem pedagogu motivācijas paaugstināšanas aspektiem ir atalgojuma sistēmas pilnveide. Pārskata periodā tika izstrādāts un 2016.gada 1.septembrī tika ieviests **jauns pedagogu darba samaksas aprēķināšanas modelis**, kas paredzēja paaugstināt pedagogu darba samaksu, līdztekus sekmējot  pedagogu darba kvalitātes paaugstināšanu, nodrošinot finanšu resursu efektīvu izmantošanu. Šis modelis paredz pedagogu minimālās likmes paaugstinājumu par slodzi no 420 līdz 680 EUR mēnesī jeb 13,3%. 2017.gadā šis modelis tika pilnveidots, sakārtojot un precizējot prasības saistībā ar pedagogu algu likmēm un darba slodzi, mazinot darba samaksas nevienlīdzību starp vienādu darbu strādājošiem skolotājiem, kā arī nosakot stingrāku finanšu disciplīnu pašvaldībām saistībā ar valsts mērķdotācijas izlietojumu. Papildus, MK tika apstiprināts “Pedagogu darba samaksas pieauguma grafiks” turpmākajiem pieciem gadiem, kas paredz, ka no 2018.gada 1.septembra līdz 2022.gada 1.septembrim pedagogu zemākā mēneša darba algas likme indikatīvi varētu pakāpeniski pieaugt no 710 EUR līdz 900 EUR.

Attiecībā uz **pedagogu darba kvalitāti** ir jāpiemin, ka 2873 (11%) pedagogiem bija augstākās (4. un 5.) kvalitātes pakāpes. MK 2017.gada 22.augusta noteikumi Nr.501 “Pedagogu profesionālās darbības kvalitātes novērtēšanas organizēšanas kārtība” nosaka, ka pedagogu novērtēšanas procesā piemēro izglītības iestādes izstrādātu, ar izglītības iestādes dibinātāju vai tā pilnvarotu personu saskaņotu un izglītības iestādes vadītāja apstiprinātu pedagogu profesionālās darbības novērtēšanas kārtību. Kārtībā saskaņā ar šajos noteikumos minētajiem novērtēšanas virzieniem iekļauj pedagoga profesionālās darbības kvalitātes novērtēšanas kritērijus, pedagoga pašvērtējumu, vērojamo mācību stundu/nodarbību skaitu, lēmuma apstrīdēšanas kārtību, nosacījumus pakāpes piešķiršanas termiņam un piemaksas apmēram.

Sekmējot pedagogu darba kvalitāti un motivāciju, no 2009. līdz 2016.gadam tika noteikta piemaksa, sākot ar trešo pakāpi: par 3.pakāpi – 31,87 EUR, par 4.pakāpi – 79,78 EUR, par 5.pakāpi – 99,60 EUR. Savukārt pēc jauna regulējuma pieņemšanas: par 3.pakāpi - 45 EUR, par 4.pakāpi – 114 EUR, par 5.pakāpi – 140 EUR.

Pilnveidojot **profesionālajā izglītībā iesaistīto pedagogu profesionālās un prakšu vadītāju pedagoģiskās kompetences**, tika nodrošināta pedagogu, amata meistaru un prakses vadītāju dalība profesionālās pilnveides pasākumos, tajā skaitā, pilnveidojot pedagoģisko kompetenci un aprobējot jauno mācību saturu. Šo pasākumu ir plānots turpināt SAM 8.5.3. "Nodrošināt profesionālās izglītības iestāžu efektīvu pārvaldību un iesaistītā personāla profesionālās kompetences pilnveidi" ietvaros.

Stiprinot **profesionālās izglītības iestāžu kapacitātes stiprināšanu pieaugušo izglītībā saistībā ar administratīvā un pedagoģiskā personāla kompetences pilnveidi mācību organizācijas, metodisko jautājumu un tehnoloģiju attīstības kontekstā** SAM 8.5.3. “Nodrošināt profesionālās izglītības iestāžu efektīvu pārvaldību un iesaistītā personāla profesionālās kompetences pilnveidi" ietvaros tika nodrošināts atbalsts profesionālās izglītības iestāžu vadībai cilvēkresursu plānu izstrādē un pilnveidē, uzsākta atbalsta sniegšana pieaugušo izglītības procesa vadībā un sadarbības ar darba devējiem sekmēšanā, izstrādājot metodisko materiālu.

Atbalstot ***eTwinning* projektu īstenošanu**, tika veicināta pedagogu savstarpējā starptautiskā sadarbība, sekmējot svešvalodu apguvi un veidojot IKT prasmes kā daļu no ikdienas dzīves mācību telpā. 2017.gadā tika uzsākti 497 projekti, rīkotas 53 nacionālā un starptautiskā līmeņa apmācības klātienē un tiešsaistē, kuru kopējais dalībnieku skaits bija 1269. Plānots turpināt iesākto darbu un piesaistīt *eTwinning* tīklā jaunus pedagogus, kuri ir ieinteresēti veikt nacionālos un starptautiskos projektus, kā arī stiprināt sadarbību ar izglītības nozarē strādājošiem uzņēmumiem, lai nodrošinātu augstas kvalitātes mācību piedāvājumu skolotājiem.

Lai atbalstītu **jaunus pedagogus vidējās izglītības pakāpē**, tika nodrošināts viņu adaptācijas process, uzsākot darbu izglītības iestādē, kā arī jauno pedagogu profesionālās kompetences stiprināšana, piedāvājot vispārējo kompetenču pilnveidi. Tādējādi vairāki pedagogi katru gadu apguvuši vairāku mācību priekšmetu pasniegšanas metodiku, kā arī stiprinājuši profesionālo kompetenci STEM priekšmetos.

Veicinot **akadēmiskā personāla motivāciju**, atbilstoši MK 2016.gada 5.jūlija noteikumiem Nr.445 "Pedagogu darba samaksas noteikumi" ir plānots no 2017.gada līdz 2019.gadam pakāpeniski paaugstināt pedagogu, izglītības iestāžu vadītāju, viņu vietnieku un struktūrvienību vadītāju zemākās mēneša darba algas likmes. Vienlaikus noteikts papildu finansējums, ko IZM aprēķina un piešķir bāzes finansējumu pētnieciskā darba daļējai nodrošināšanai valsts dibināto augstskolu akadēmiskajam personālam – profesoriem, asociētajiem profesoriem un docentiem, kas veic zinātnisko darbību.

**Akadēmiskā personāla ataudzei un pilnveidei** 8.2.2. SAM "Stiprināt augstākās izglītības institūciju akadēmisko personālu stratēģiskās specializācijas jomās" ietvaros ir plānots, ka līdz 2023.gada 31.decembrim 420 doktoranti un 300 ārvalstu pasniedzēji saņems ESF atbalstu darbam augstākās izglītības institūcijās, tādējādi sekmējot arī jauno pasniedzēju piesaisti.

Stiprinot profesionālo kapacitāti, pārskata periodā tika veicināta **administratīvā, pedagoģiskā un akadēmiskā personāla profesionālās izglītības un augstākās izglītības iestādēs kompetences pilnveide mācību organizācijas, metodiskos jautājumos un tehnoloģiju attīstības kontekstā**. Nodrošināta vispārējās izglītības iestāžu vadītāju un vietnieku pedagoģiskās kompetences pilnveide, profesionālās izglītības iestāžu vadītāju un vietnieku pedagoģiskās kompetences pilnveide, profesionālās izglītības iestāžu pedagoģiskā personāla kompetenču pilnveide par darba drošības jautājumiem, kā arī par veselības jautājumiem (veselību ietekmējoši personības faktori, atkarību cēloņi un to profilakse, kā arī veselīgs uzturs un sports). Vienlaikus atbilstoši 8.2.2. SAM "Stiprināt augstākās izglītības institūciju akadēmisko personālu stratēģiskās specializācijas jomās" ir plānots atbalsts akadēmiskā personāla kompetenču pilnveidei.

|  |
| --- |
| **Rīcības virziens: 1.3. 21.gadsimtam atbilstīgas izglītības vides un izglītības procesa nodrošināšana** |

Ar mērķi izveidot **vispārējās izglītības iestāžu tīkla ģeotelpiskās plānošanas platformu un izstrādāt optimālo vispārējās vidējās izglītības iestāžu tīkla modeli** tika veikts IZM pasūtītais neatkarīgs pētījums “Optimālā vispārējās izglītības iestāžu tīkla modeļa izveide Latvijā”. Pētījums tika izstrādāts, balstoties uz datiem par skolēnu skaitu, demogrāfijas un migrācijas tendencēm un prognozēm pašvaldībās, izglītības iestāžu pieejamību, pašvaldību sociāl­ekonomisko situāciju, kā arī izglītības iestāžu kvalitātes rādītājiem. Pētījuma rezultāti, tajā skaitā, ģeotelpiskās plānošanas platforma “Skolu karte” tika publicēti 2017.gada oktobrī. Tie tiek izmantoti turpmākajām sarunām ar pašvaldībām par vispārējās izglītības iestāžu tīkla sakārtošanu.

Nodrošinot **vispārējās izglītības mācību vides uzlabošanu**, 8.1.2.SAM “Uzlabot vispārējās izglītības iestāžu mācību vidi” ietvaros 38 pašvaldības (nacionālas un reģionālas nozīmes attīstības centri, Pierīgas reģiona pašvaldības un Viļakas novada pašvaldība) paredz īstenot projektus vispārējās izglītības iestāžu (tostarp valsts ģimnāziju) infrastruktūras modernizēšanai. Projektu īstenošanas rezultātā vispārējās izglītības iestādēs tiks rādīta moderna, ergonomiska un higiēnas prasībām atbilstoša mācību vide, kas papildināta ar mūsdienīgu mācību procesa nodrošināšanai nepieciešamu informācijas un komunikāciju tehnoloģiju aprīkojumu un tā darbības nodrošināšanai nepieciešamu risinājumu ieviešanai. Atbalsts var tikt paredzēts arī jaunu izglītības iestāžu ēku būvniecībai (tajā skaitā, piebūvju būvniecībai), jaunu dabaszinātņu un matemātikas kabinetu izveidei, izglītības iestādes sporta infrastruktūras sakārtošanai un dienesta viesnīcas izveidei vai tās uzlabošanai, kā arī valsts ģimnāziju reģionālā metodiskā centra funkcijas attīstībai.

Sekmējot **profesionālās izglītības iestāžu tīkla optimizāciju**, IZM padotībā esošo vidējās profesionālās izglītības iestāžu skaits samazinājies no 60 iestādēm 2010.gadā līdz 21 iestādei 2017.gadā.

Lai turpmāk **modernizētu profesionālās izglītības iestāžu infrastruktūru un prioritārās izglītības programmas un izvietojumu reģionos**, tiek veicināta Profesionālās izglītības kompetences centra (PIKC) statusa iegūšana. 2018.gada beigās PIKC statuss piešķirts 17 IZM, 1 pašvaldības un 4 Kultūras ministrijas padotībā esošajām profesionālās izglītības iestādēm.

Notiek 23 profesionālās izglītības iestāžu modernizācijas projektu īstenošana 8.1.3. SAM "Palielināt modernizēto profesionālās izglītības iestāžu skaitu" ietvaros, nodrošinot mācību aprīkojuma modernizāciju un profesionālās izglītības iestāžu infrastruktūras uzlabošanu profesionālās izglītības programmu īstenošanai. 8.1.3. SAM projektu ietvaros kopumā atbalsts tiek sniegts aprīkojuma un iekārtu iegādei 17 prioritāro izglītības tematisko jomu vai programmu grupās, mācību un koplietošanas telpu un āra laukumu infrastruktūras modernizēšanai vai jaunu izveidei, metodiskā centra funkciju stiprināšanai, dabaszinātņu (fizika, ķīmija, bioloģija) un matemātikas kabinetu iekārtošanai un jaunu izveidei, IKT ieviešanai un ergonomiskas mācību vides izveidei.

Augstākās izglītības institūciju resursu mērķtiecīgai izmantošanai, veicinot **STEM studiju un zinātniskā darba teritoriāli telpisko koncentrēšanos un materiālās un tehniskās bāzes modernizēšanu**, 8.1.1. SAM "Palielināt modernizēto STEM, tajā skaitā medicīnas un radošās industrijas, studiju programmu skaitu" ietvaros ir noteiktas 14 augstskolas, kurās tiek koncentrēti resursi STEM programmu īstenošanai un modernizēta materiālā un tehniskā bāze, tajā skaitā, reģionālās augstskolas. Tāpat atbalsts tiek nodrošināts 7 augstskolām 1.1.1.4. pasākuma "P&A infrastruktūras attīstīšana viedās specializācijas jomās un zinātnisko institūciju institucionālās kapacitātes stiprināšana" ietvaros.

**Pirmā līmeņa profesionālās augstākās izglītības STEM programmu, tajā skaitā, medicīnas un radošo industriju jomās, īstenošanai nepieciešamās mācību vides uzlabošanai koledžās atbilstoši tautsaimniecību nozaru attīstībai** tiek īstenoti 9 projekti 8.1.4. SAM "Uzlabot pirmā līmeņa profesionālās augstākās izglītības STEM, tajā skaitā medicīnas un radošās industrijas, studiju mācību vidi koledžās" ietvaros. Tiek atbalstīta koledžu infrastruktūras attīstība, iekārtu, aparatūras, datortehnikas, tehnoloģiju, materiālu, inventāra un instrumentu iegāde, informācijas un komunikācijas tehnoloģiju risinājumu ieviešana izglītības procesā, tajā skaitā, e-studiju attīstība, kā arī bibliotēkas fondu papildināšana. Ir plānots, ka koledžu īpatsvars, kurās ir pilnībā modernizēta pirmā līmeņa profesionālās augstākās izglītības STEM studiju programmu mācību vide sasniegs 61%. Atbalsts tiek nodrošināts arī 8.1.1. SAM "Palielināt modernizēto STEM, tajā skaitā medicīnas un radošās industrijas, studiju programmu skaitu" ietvaros 3 koledžām, kas ir augstskolu aģentūras.

|  |
| --- |
| **Rīcības virziens: 1.4. Iekļaujošās izglītības principa īstenošana un sociālās atstumtības riska mazināšana** |

Viens no svarīgiem aspektiem iekļaujošās izglītības principa īstenošanai ir **atbalsta personāla pieejamība**. MK 2016.gada 5.jūlija noteikumi Nr.447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs” nosaka, ka papildu finansējumu izglītības iestādes vadītāja, viņa vietnieku un atbalsta personāla (bibliotekārs, logopēds, psihologs, speciālais pedagogs, pedagogs karjeras konsultants, pedagoga palīgs) darba samaksai piešķir 20,43 % apmērā no IZM mērķdotācijas. Vienlaikus saskaņā ar MK 2012.gada 9.oktobra noteikumiem Nr.695 „Kārtība, kādā piešķir un finansē asistenta pakalpojumu izglītības iestādē” ir nodrošināts finansējums asistenta pakalpojumu saņemšanai izglītojamiem ar speciālajām vajadzībām, kur ir integrēti vispārējās izglītības iestādēs.

Pakāpeniski pieaugot pārskata perioda laikā, 2017./2018.mācību gadā **integrēto izglītojamo ar speciālām vajadzībām** īpatsvars vispārizglītojošās izglītības iestādēs (ISCED 1-3) sasniedza 42,14%.

4.attēls

**Integrēto izglītojamo ar speciālām vajadzībām īpatsvars (% no kopējā izglītojamo ar speciālām vajadzībām skaita)**

*\* IZM dati*

SAM 8.3.2 "**Palielināt atbalstu vispārējās izglītības iestādēm izglītojamo individuālo kompetenču attīstībai**" projekta ietvaros ir noslēgti sadarbības līgumi ar 113 pašvaldībām, atbilstoši pašvaldību izstrādātajiem atbalsta pasākuma plāniem 338 izglītības iestādēs notiek individuālā atbalsta nodrošināšana skolēniem, tajā skaitā, ar mācīšanas traucējumiem. Vienlaikus ir organizētas vasaras nometnes, kurās piedalījās arī skolēni ar speciālajām vajadzībām. Projekta īstenošana ir plānota līdz 2021.gadam.

Vienlaikus sniedzot **atbalstu personālam izglītojamo spēju un attīstības līmeņa noteikšanā**, lai pēc iespējas objektīvāk varētu noteikt izglītojamo izglītības vajadzības, SAM 8.3.2 "Palielināt atbalstu vispārējās izglītības iestādēm izglītojamo individuālo kompetenču attīstībai"projekta ietvaros plānots, ka atbilstoši pašvaldību izstrādātājiem atbalsta pasākumu plāniem pedagogiem tiks nodrošināta pedagogu profesionālo kompetenču pilnveide darbam ar skolēniem ar uzvedības traucējumiem. Pedagogu profesionālās kompetences pilnveides pasākumus ir plānots turpināt līdz 2021.gadam. Papildus, pedagogu profesionālās kompetences pilnveides kursos pilnveidotas vispārējās izglītības iestāžu pedagogu profesionālās kompetences, nodrošinot iespēju īstenot speciālās izglītības programmas iekļaujošās izglītības principa nodrošināšanai.

Lai efektīvāk plānotu **preventīvus pasākumus agrīnas skolas pamešanas mazināšanai**, pārskata periodā tika veikti vairāki pētījumi, tajā skaitā, par priekšlaicīgas mācību pārtraukšanas iemesliem un riskiem jauniešiem, izaicinājumiem, kas ietekmē pieaugušo iesaistīšanos mūžizglītības procesā, kā arī par politikas alternatīvu veidošanu priekšlaicīgas mācību pārtraukšanas problēmas risināšanai (skat. 2.2.rīcības virzienu).

Lai veicinātu agrīnu, savlaicīgu **speciālo izglītības vajadzību diagnostiku**, katru gadu ir organizētas Valsts pedagoģiski medicīniskās komisijas sēdes, kurās tiek veikta psihologa, speciālā pedagoga, logopēda un ārsta speciālista izpēte 700-800 izglītojamiem gadā, lai noteiktu viņu spējas, attīstības līmeni un ieteiktu atbilstošus atbalsta pasākumus kvalitatīva mācību procesa nodrošināšanai. Vienlaikus tiek sniegta metodiskā palīdzība pašvaldību pedagoģiski medicīnisko komisiju speciālistiem izglītojamo spēju un attīstības līmeņa izvērtēšanā un atbilstošu atbalsta pasākumu ieteikšanā, organizējot seminārus un konsultācijas, kā arī nodrošinot metodisko atbalstu. Tāpat tiek organizēti semināri izglītības iestāžu atbalsta komandu speciālistiem un pedagogiem, kuri strādā ar izglītojamiem ar speciālām vajadzībām.

Lai atkārtoti varētu vērtēt izglītojamo mācību sasniegumus un savlaicīgi sniegtu nepieciešamo atbalstu mācību procesā, izstrādāts un psihologiem, logopēdiem un speciālajiem pedagogiem pieejams izmantošanai DIBELS Next agrīnās lasītprasmes novērtēšanas tests, kura pilnveide turpināsies. SAM 8.3.1. projekta “Kompetenču pieeja mācību saturā” ietvaros.

Sociālās atstumtības riskam pakļauto jauniešu iesaistei **neformālās izglītības programmās** nodrošināts atbalsts viņu iesaistīšanai ilgtermiņa apmācībās, papildus nodrošinot apmācības sociālajiem darbiniekiem un darbā ar jaunatni iesaistītām personām, kā arī organizēto projektu - iniciatīvu īstenošanai, kas nodrošina gan šo jauniešu iesaistīšanos dažādās pašiniciētās aktivitātēs, gan līdzdalību vietējos un reģiona līmeņa demokrātijas procesos. IZM Jaunatnes politikas valsts programmas ietvaros tika īstenoti divi ilgtermiņa apmācību kursi. 2014.gadā kursā “Šķeļot viļņus” tika iesaistīti 45 ieslodzījumu vietu, Valsts probācijas dienesta darbinieki, pašvaldību un nevalstisko organizāciju pārstāvji un darbinieki un 43 jaunieši, kuri atrodas ieslodzījumu vietās. 2015.gadā īstenots ilgtermiņa apmācību kurss “Augšup!” par neformālo izglītību jauniešu mājās. Šis apmācību kurss sastāvēja no 7 posmiem, kuru laikā tika apmācīti 24 sociālie darbinieki un personas, kuras strādā ar sociālās atstumtības riskam pakļautajiem jauniešiem. Tika īstenotas 4 dažādas apmācību programmas 57 jauniešiem no 8 jauniešu mājām dažādos Latvijas reģionos. Laika posmā no 2014. līdz 2016. gadam kopumā tika apstiprināti 44 iniciatīvu projekti. Projekti sekmēja šo jauniešu līdzdalību, jaunu iemaņu un prasmju apgūšanu, kas ir nepieciešamas darba tirgū un veicina šo jauniešu personīgo izaugsmi.

Sniedzot **atbalstu pedagogiem**, tika nodrošināta profesionālās kompetences pilnveide dažādos jautājumos, tajā skaitā, STEM, digitālā pratība, robotika, finanšu pratība, pirmsskolas izglītības saturs un didaktika, pamatizglītības pirmā posma saturs un didaktika, bērnu tiesību aizsardzība (t.sk. vardarbības jautājumi), asistīvo IKT izmantošana darbā ar izglītojamajiem ar speciālajām vajadzībām u.c.

Savukārt, pedagogu profesionālās kompetences pilnveidei **mūsdienīgai latviešu valodas apguvei un bilingvālo mācību īstenošanai** īstenoti profesionālās pilnveides kursi par bilingvālo pedagoģisko procesu pirmsskolā, bilingvālās metodikas kursi pirmsskolas un sākumskolas skolotājiem, latviešu valodas un literatūras pedagogu profesionālās pilnveides kursi, kā arī kursi pedagogu latviešu valodas prasmes pilnveidei profesionālo pienākumu veikšanai pirmsskolas izglītības iestādēs.

|  |
| --- |
| **2.apakšmērķis.**  **INDIVĪDU PRASMES:**  **veicināt vērtībizglītībā balstītu indivīda profesionālo un sociālo prasmju attīstību dzīvei un konkurējošai darba videi.** |

Šis apakšmērķis ir vērsts uz profesionālo un sociālo prasmju pilnveidošanu, indivīdam izvēloties atbilstošu turpmākās profesionālās attīstības ceļu, vienlaikus paredzot atbalsta mehānismus mācības pametušajiem un izglītību neieguvušajiem, tādējādi paaugstinot vispārējo Latvijas sabiedrības izglītības līmeni un sekmējot nodarbinātību, vienlaikus ar ārpus formālās izglītības pasākumiem sekmējot izglītojamo pilsonisko līdzatbildību un sabiedrisko aktivitāti, kā arī stiprinot mūžizglītības principu.

|  |
| --- |
| **Rīcības virziens: 2.1. Karjeras izglītības sistēmas attīstība un pakalpojumu pieejamība** |

Karjeras attīstības atbalsts, kas ietver informācijas, karjeras izglītības un individuālo konsultāciju pieejamību izglītojamajiem karjeras mērķu noteikšanai un plānošanai, izdarot izvēli saistībā ar izglītību un darbu, sekmē arī izglītības priekšlaicīgas pārtraukšanas mazināšanu.

2015.gada 30.decembrī MK tika apstiprināts **Karjeras izglītības īstenošanas plāns valsts un pašvaldību vispārējās un profesionālās izglītības iestādēs 2015.-2020.gadam**, kas nosaka karjeras izglītības attīstības politikas pamatprincipus, mērķus un rīcības virzienus. Plāns paredz izstrādāt un aprobēt karjeras attīstības atbalsta ieviešanas modeļus valsts un pašvaldību dibinātajās vispārējās un profesionālās izglītības iestādēs, nodrošināt pedagogiem - karjeras konsultantiem un iesaistītajiem speciālistiem profesionālās kompetences pilnveidi, izstrādāt mūsdienīgus metodisko un informatīvo materiālu resursus, paredzot nodrošināt pieeju karjeras attīstības atbalsta pakalpojumiem vispārējās un profesionālās izglītības iestādēs. Savukārt profesionālās izglītības pievilcības veicināšanai plānoti ikgadējie jauno profesionāļu meistarības konkursi profesionālās izglītības iestāžu audzēkņiem un absolventiem līdz 25 gadu vecumam. Vienlaikus, sadarbībā ar nozaru profesionālajām apvienībām un darba devējiem, plānots organizēt dažādu profesiju paraugdemonstrējumus, meistardarbnīcas, informatīvos seminārus konkursa apmeklētājiem.

Karjeras atbalsta pieejamības uzlabošanai 2016.gadā Valsts izglītības attīstības aģentūra (VIAA) sadarbībā ar pašvaldībām un valsts profesionālās izglītības kompetenču centriem uzsāka **ESF projekta īstenošanu 8.3.5.specifiskā atbalsta mērķa “Uzlabot pieeju karjeras atbalstam izglītojamajiem vispārējās un profesionālās izglītības iestādēs” ietvaros**. Projekta ietvaros plānota informatīvo un metodisko materiālu komplekta izstrāde karjeras atbalsta īstenošanai vispārējās un profesionālās izglītības iestādēs, karjeras attīstības atbalsta pasākumu plāna paraugu izstrāde un aprobācija, projekta īstenošanā iesaistīto vispārējās un profesionālās izglītības iestāžu pedagogu karjeras konsultantu un karjeras atbalsta īstenošanā iesaistīto speciālistu papildizglītība karjeras atbalsta pasākumu īstenošanas jautājumos, nacionālo profesionālās meistarības konkursu organizēšana profesionālās izglītības iestāžu izglītojamiem, tajā skaitā, profesionālo prasmju demonstrācijas pasākumu organizēšana profesionālās izglītības pievilcības celšanai, konkursantu – godalgotu vietu ieguvēju nacionālajos profesionālās meistarības konkursos (tai skaitā profesionālās izglītības iestāžu beidzēju vecumā līdz 25 gadiem) – sagatavošana dalībai starptautiskajos jauno profesionāļu meistarības konkursos un dalības nodrošināšana, karjeras atbalsta pasākumu (tajā skaitā, karjeras informācijas, karjeras izglītības un karjeras konsultāciju) īstenošana projekta īstenošanā iesaistīto izglītības iestāžu izglītojamiem visos Latvijas novados un republikas pilsētās. Projekta rezultātā ir plānots, ka līdz 2020.gadam 328 vispārējās un profesionālās izglītības iestādes nodrošinās karjeras atbalstu izglītojamiem.

8.3.5. SAM projekta ietvaros ir noslēgti sadarbības līgumi ar 74 pašvaldībām un to apvienībām, kā arī 15 PIKC, paredzot 410 izmēģinājumskolu iesaisti atbilstoši to izstrādātajiem karjeras atbalsta pasākuma plāniem.

2017.gadā projekta ietvaros notika **karjeras attīstības atbalsta pasākumu plāna paraugu izstrāde**, karjeras atbalsta metodisko materiālu izstrāde, savukārt, līdz 2019.gada 30.decembrim ir plānots veikt izstrādāto plānu paraugu un karjeras atbalsta metodisko materiālu aprobāciju un pilnveidošanu, kā arī izstrādāt metodikas individuālo karjeras konsultāciju īstenošanai.

Vienlaikus tika veikta papildizglītības satura plānošana, līdz 2019.gada 30.decembrim plānojot veikt **vispārējās un profesionālās izglītības iestādēs strādājošo pedagogu un karjeras atbalsta pasākumu īstenošanā iesaistīto speciālistu papildizglītību** par darbu ar karjeras attīstības atbalsta pasākumu plāna paraugiem un karjeras atbalsta metodiskajiem materiālu, kā arī par darbu ar metodikām individuālo karjeras konsultāciju īstenošanai.

**Pedagogu – karjeras konsultantu** skaits vispārējās un profesionālās izglītības iestādēs pārskata periodā palielinājies no 54 (2012./2013.mācību gadā) līdz 93 (2015./2016.mācību gadā), kuri pārsvarā strādā ar nepilnu slodzi. Vienlaikus 8.3.5.SAM projektā līdz 2017.gada beigām nodarbināti 368 pedagogi – karjeras konsultanti ar kopējo slodzi 198,20.

Visa pārskata perioda ietvaros tika veikti **karjeras attīstības atbalsta un informēšanas pasākumi**, tajā skaitā, *Karjeras nedēļa,* kurā katru gadu piedalījās vairāk kā 100 000 bērnu un jauniešu. Ik gadu EK konsultāciju un informācijas apmaiņas tīkla *Euroguidance* ietvaros tika rīkoti pasākumi karjeras atbalsta speciālistu profesionālo kompetenču pilnveidei.

Tika regulāri aktualizēta informācija **nacionālajā izglītības iespēju datu bāzē** NIID.LV, šobrīd tajā ir publiski pieejama informācija par 14 090 izglītības programmām 1918 izglītības iestādēs. Vienlaikus ir paplašināts informācijas apjoms interneta vietnē **Profesiju pasaule***,* kurā ir pieejama informācija par 29 uzņēmumu veidiem un 166 profesijām, kā arī divi informatīvi metodiskie palīglīdzekļi "Kļūsti uzņēmējs" un "Izpēti profesiju pats”.

Tiek īstenotas arī pašvaldību, privātas un citas iniciatīvas, lai veicinātu jauniešu informētību par darba tirgu, piemēram, **jauniešu karjeras portāls** www.prakse.lv sadarbībā ar Latvijas Darba devēju konfederāciju īstenoja projektu *Virtuālā prakse*.

Sekmējot jauniešu dalību **profesionālās meistarības konkursos**, 2016.-2017.gadā ir noticis nacionālais jauno profesionāļu meistarības konkurss *SkillsLatvia* 2017, kurā piedalījās 96 konkursanti no 30 profesionālās izglītības iestādēm.

2016.gadā Latvijas komanda 12 konkursantu un 10 ekspertu sastāvā piedalījās starptautiskajā jauno profesionāļu meistarības konkursā *EuroSkills 2016,* kas norisinājās Gēteborgā (Zviedrijā), iegūstot 2 sudraba medaļas, 3 bronzas medaļas un 4 izcilības medaļas.

2017.gadā Latvijas komanda 8 konkursantu un 8 ekspertu sastāvā piedalījās starptautiskajā jauno profesionāļu meistarības konkursā *WorldSkills 2017*, kas norisinājās Abū Dabi, 3 no konkursantiem iegūstot izcilības medaļas.

Arī turpmāk ir plānots turpināt nodrošināt nacionālā jauno profesionāļu meistarības konkursu *SkillsLatvia* organizēšanu 2018., 2019. un 2020.gadā; nodrošināt nozaru jauno profesionāļu meistarības konkursu organizēšanu 4 nozarēs, kā arī sagatavot Latvijas komandas dalību un nodrošināt pārstāvību starptautiskajos jauno profesionāļu meistarības konkursos *Euroskills 2018, WorldSkills 2019, EuroSkills 2020.*

|  |
| --- |
| **Rīcības virziens: 2.2. Priekšlaicīgi mācības pametušo un izglītību neieguvušo skaita samazināšana** |

Analizējot datus par **izglītību priekšlaicīgi pametušajiem**, pārskata periodā ir novērojamas to īpatsvara izmaiņas: sākot ar nelielu pieaugumu no 8,5% (2014.) līdz 10% (2016.), pēc tam sekojot samazinājumam līdz 8,6% (2017.). Īpatsvara samazināšanās tendence ir novērojama arī vidēji ES, kas pārskata periodā pārsniedza Latvijas rādītāju.

5.attēls

**Izglītību priekšlaicīgi pametušo īpatsvars (vecuma grupā 18-24 gadi)**

*\* Eurostat dati*

Lai saprastu priekšlaicīgas skolas pamešanas cēloņus, kā arī atgriešanas iespējas, pārskata periodā tika veikti vairāki **pētījumi**, tajā skaitā, par priekšlaicīgas mācību pārtraukšanas iemesliem un riskiem jauniešiem, izaicinājumiem, kas ietekmē pieaugušo iesaistīšanos mūžizglītības procesā, kā arī par politikas alternatīvu veidošanu priekšlaicīgas mācību pārtraukšanas problēmas risināšanai.

Pamatojoties uz veiktajiem pētījumiem, tika izstrādāts **konceptuāls ziņojums“Par politikas alternatīvu veidošanu priekšlaicīgas mācību pārtraukšanas problēmas risināšanai”**. 2017.gadā tika uzsākta 8.3.4.SAM “Samazināt priekšlaicīgu mācību pārtraukšanu, īstenojot preventīvus un intervences pasākumus” projekta „Atbalsts priekšlaicīgas mācību pārtraukšanas samazināšanai” īstenošana, kura ietvaros paredzēts sniegt atbalstu vispārējās izglītības iestāžu izglītojamiem no 5. līdz 12.klasei, kā arī profesionālās izglītības iestāžu izglītojamiem un vispārējās izglītības iestāžu, kuras īsteno profesionālās izglītības programmas, izglītojamiem no 1.kursa līdz 4.kursam. Projekts ietver individuālo atbalstu priekšlaicīgas mācību pārtraukšanas riska grupas izglītojamiem, tajā skaitā, sabiedriskā transporta pakalpojuma izdevumu kompensāciju, naktsmītnes nodrošināšanu dienesta viesnīcā vai internātā, ēdināšanu, individuālo mācību līdzekļu nodrošināšanu, individuālo lietošanas priekšmetu nodrošināšanu, speciālā transporta nodrošināšanu izglītojamiem ar invaliditāti, speciālistu (pedagoga, psihologa, sociālā pedagoga, pedagoga palīga, speciālās izglītības pedagoga, surdotulka, asistenta, logopēda, ergoterapeita) konsultācijas un atbalstu, kā arī projekta ietvaros plānots izveidot priekšlaicīgas mācību pārtraukšanas prevencijas sistēmu. 2017.gadā tika izstrādātas „Metodoloģiskās vadlīnijas darbam projektā „Atbalsts priekšlaicīgās mācību pārtraukšanas mazināšanai” koordinētai priekšlaicīgas mācību pārtraukšanas risku identificēšanai, individuālā atbalsta pasākumu plānošanai un īstenošanai, risku samazināšanai vai novēršanai, sniedzot ieteikumus izglītības iestādēm, pašvaldībām un to sadarbības partneriem par viņiem deleģēto funkciju veikšanu projektā un tādējādi ieviešot ilgtermiņa atbalsta komunikācijas modeli, ko sadarbības un stratēģiskie partneri, kā arī projektā iesaistītā mērķauditorija un pedagogi var izmantot arī pēc projekta noslēguma. Projekta rezultātā līdz 2022.gadam 665 izglītības iestādes būs to ieviesušas un nodrošinās sistemātisku atbalstu priekšlaicīgas mācību pārtraukšanas riska mazināšanai.

Viena no agrīnas skolu priekšlaicīgas skolas pārrtraukšanas riska grupām ir **romu tautības izglītojamie**. Veicot regulāru romu tautības skolēnu monitoringu, IZM 2016.gadā ir sagatavojusi anketu par romu skolēnu izglītības ieguves nodrošināšanu un nosūtījusi to republikas pilsētu un novadu izglītības pārvaldēm. Rezultātā tika secināts, ka trīs romu tautības palīgi strādā Daugavpilī, Jelgavā un Limbažos. Sadarbībā ar Kultūras ministriju ir nodrošināti atbalsta pasākumi romu tautības skolotāju palīgiem, ko veic romu mediatori, organizējot regulāras tikšanās ar izglītības pārvalžu pārstāvjiem un romu bērnu vecākiem. Attiecīgi samazinājies izglītību agrīni pametušo romu īpatsvars no 10% 2012.gadā līdz 7,5% 2017.gadā.

Veicinot **atbalsta personāla iesaisti**, MK 2016.gada 5.jūlija noteikumos Nr.447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs” tika palielināti koeficienti, ar kuriem aprēķina finansējumu atbalsta personāla (skolotāja logopēda, izglītības psihologa, pedagoga palīga u.c.) darba samaksai.

Sekmējot **pedagogu profesionālās kompetences paaugstināšanu**, Latviešu valodas aģentūra (LVA) sniedz atbalstu pedagogiem, kuri strādā ar bērniem, kuriem jāpalīdz iekļauties Latvijas izglītības sistēmā (reemigrantu, bēgļu, patvēruma meklētāju, trešo valsts piederīgo ģimeņu bērniem), kad skolotājam ir jāmāk strādāt lingvistiski neviendabīgā vidē, kā arī sniegt individuālu atbalstu, lai uzlabotu latviešu valodas prasmi. 2014.gadā LVA izstrādāja pedagogu profesionālās pilnveides programmu „Pedagogu profesionālās kompetences pilnveide darbā ar reemigrējušiem bērniem” (36 stundas), kā arī ir pieejami mācību un metodiskie materiāli.

Pedagogu profesionālās kompetences pilnveides pasākumi attiecībā uz sociālās atstumtības riskam pakļautajiem izglītojamajiem ir paredzēti arī SAM 8.3.4. "Samazināt priekšlaicīgu mācību pārtraukšanu, īstenojot preventīvus un intervences pasākumus" projekta ietvaros.

Viens no aspektiem, kas jāņem vērā, analizējot datus par bērnu iesaisti izglītībā, ir **obligātā izglītības vecumā esošo bērnu, kuri nav reģistrēti nevienas izglītības iestādes sarakstā, uzskaites sistēmas pilnveide**. Latvijā ir noteikta vienota kārtība, kādā izglītības iestāde informē izglītojamo vecākus, pašvaldības vai valsts iestādes, ja izglītojamais bez attaisnojoša iemesla neapmeklē izglītības iestādi, kā arī uzlabota obligātā izglītības vecumā esošo bērnu uzskaite, kuri nav reģistrēti nevienā izglītības iestādē. Nereģistrēto bērnu īpatsvars ir palielinājies no 5,4% 2013.gadā līdz 6,6% 2017.gadā. Lielāko daļu no tiem veido bērni, kuri pēc pašvaldību rīcībā esošās informācijas izbraukuši no valsts.

Vienlaikus no 2014.gada regulāri tiek apkopota izglītības iestāžu un pašvaldību sniegtā informācija par **ilgstošiem neattaisnotiem kavējumiem** vispārējās izglītības un profesionālās izglītības iestādēs, to cēloņiem, kā arī par izglītības iestāžu un pašvaldību rīcību neattaisnoto kavējumu novēršanā. 2016.gadā īstenota prakses izpēte “Otrgadniecība izglītības iestādēs, kas īsteno vispārējās pamatizglītības programmas Latvijā” un sagatavots ziņojums par tās rezultātiem. Turpmāk ir plānota informācijas par ilgstošiem neattaisnotiem kavējumiem apkopošana un ziņojumu sagatavošana pēc katra mācību semestra.

Atbalstot priekšlaicīgi izglītības sistēmu atstāšanas riskam pakļautos jauniešus un veicinot profesionālās izglītības pievilcību, piešķirtas **stipendijas sākotnējās profesionālās izglītības un kvalifikācijas ieguvei**. Saskaņā ar MK noteikumiem Nr.740 “Noteikumi par stipendijām” stipendiju fonda izveide paredz katram izglītojamam vidēji ne mazāk kā 14,23 EUR mēnesī, savukārt IZM piešķirtā budžeta ietvaros varēja nodrošināt stipendiju vidēji uz vienu izglītojamo gadā: 2015.gadā – 27,43 EUR; 2016.gadā – 52, 23 EUR; 2017.gadā – 50,65 EUR.

Ar mērķi attīstīt jauniešu praktiskās iemaņas un veicināt viņu sekmīgu iekļaušanos darba tirgū, tiek īstenoti pasākumi Jauniešu garantijas ietvaros. 2014.gadā tika uzsākts VIAA projekts **“Sākotnējās profesionālās izglītības programmu īstenošana Jauniešu garantijas ietvaros”,** kurā sadarbībā ar profesionālās izglītības iestādēm notiek profesionālās izglītības programmu īstenošana, kur jaunieši vecumā no 17 līdz 29 gadiem (ieskaitot) gada vai pusotra gada laikā var iegūt profesionālo kvalifikāciju kādā no 83 profesijām. Līdz 2017.gada beigām profesionālo kvalifikāciju ir ieguvuši 4609 jaunieši.

Vienlaikus VIAA nodrošina **pamatprasmju un kompetenču apguves iespējas ieslodzījuma vietās**, līdz 2017.gada beigām iesaistot 505 personas izglītojošos pasākumos ieslodzījuma vietās. Papildus ir sniegtas karjeras konsultācijas, līdz 2017.gada beigām iesaistot 7874 jauniešus.

2014.gadā tika uzsākts ESF līdzfinansēts Jaunatnes Starptautisko programmu aģentūras (JSPA) projekts **“PROTI un DARI!”** (SAM 8.3.3.), kura mērķis ir attīstīt sociālās atstumtības riskam pakļauto jauniešu prasmes un veicināt viņu iesaisti izglītībā, nodarbinātībā, aroda apguvē pie amata meistara, Jauniešu garantijas pasākumos, Nodarbinātības valsts aģentūras (NVA) īstenotajos aktīvajos nodarbinātības vai preventīvajos bezdarba mazināšanas pasākumos, kā arī nevalstisko organizāciju vai jauniešu centru darbībā. Līdz 2018.gadam ir noslēgti sadarbības līgumi par projekta īstenošanu ar 76 pašvaldībām (papildus projektā ir iesaistīti jaunieši no 10 pašvaldībām, ar kurām vēl nav noslēgti sadarbības līgumi). Kopumā ir organizētas 24 tiešsaistes mācības un īstenoti 27 klātienes neformālās izglītības pasākumi pašvaldību deleģētajiem 409 mentoriem, kā arī organizēti 10 četru dienu mācību moduļi pašvaldību deleģētajiem 185 programmu vadītājiem. Līdz 2017. gada beigām projektā ir iesaistījušies 873 jaunieši.

|  |
| --- |
| **Rīcības virziens: 2.3. Ārpus formālās izglītības iespēju un pieejamības bērniem un jauniešiem paplašināšana** |

Motivējot bērnus un jauniešus līdzdalībai neformālās, tajā skaitā, **interešu izglītības pasākumos**, tiek nodrošināta interešu izglītības satura piedāvājuma daudzveidība. Katru gadu organizēti gan informatīvi izglītojoši, gan profesionālās kompetences pilnveides semināri un kursi tautas deju, mūsdienu deju, folkloras skolotājiem, pūtēju orķestru un skolēnu koru diriģentu, vides interešu izglītības skolotājiem.

VISC mājaslapā [www.visc.gov.lv](http://www.visc.gov.lv) Interešu izglītības sadaļā ir pieejami metodiskie ieteikumi interešu izglītības programmu īstenotājiem. Katru gadu izstrādāti 5 metodiskie materiāli, tajā skaitā, repertuāra krājumi kultūrizglītības pedagogiem. Katru gadu organizēti 30 valsts nozīmes pasākumi kultūrizglītībā, vides interešu izglītībā un tehniskajā jaunradē.

Lai stiprinātu **skolēnu pilsonisko apziņu**, sabiedriskās līdzdalības prasmes un patriotismu, kā arī valstisko identitāti, 2017.gadā VISC uzsāka īstenot pasākumu ciklu “Pilsoniskās līdzdalības un labo darbu maratons” (2017.-2020.) ar mērķi iesaistīt skolēnus Latvijas simtgades svinēšanā. Katru gadu ir īstenots viens pasākums: 2014.gadā sadarbībā ar UNESCO Latvijas Nacionālo komisiju norisinājās projekts „Baltijas ceļa stāsti” un Baltijas ceļa stunda izglītības iestādēs; 2015.gadā notika 2.Cēsu pulka Skolnieku rotas ceļojošā piemiņas karoga tradīcijas atjaunošana Vidzemes izglītības iestādēm; 2016.gadā notika Jauniešu talka Likteņdārzā; savukārt 2017.gadā tika organizēts Latvijas bērnu un jauniešu vizuālās mākslas konkurss “Latvijas toņi un pustoņi”.

Vienlaikus ir nodrošināts metodiskais atbalsts **skolēnu pašpārvalžu** līderiem un viņu konsultantiem, organizējot pieredzes apmaiņas un izglītojošus pasākumus. 2014.gadā tika organizēts Baltijas valstu skolēnu pašpārvalžu forums „Ejam tālāk pa Baltijas ceļu”, bet 2017.gadā notikušas 12 radošās darbnīcas pedagogiem un izglītojamajiem/pašpārvalžu līderiem un diskusija “Kāpēc ir vērts būt un dzīvot Latvijā?”.

Ar ESF atbalstu tiek **paplašināts interešu izglītības programmu piedāvājums** vispārējās izglītības iestādēs. 8.3.2 SAM „Palielināt atbalstu vispārējās izglītības iestādēm izglītojamo individuālo kompetenču attīstībai” projekta „Atbalsts izglītojamo individuālo kompetenču attīstībai”  ietvaros 338 vispārējās izglītības iestādēs atbalsts tiek sniegts jaunu mācību formu ieviešanai, lai attīstītu individuālu pieeju kā mācību satura apguvei, tā arī ārpusstundu pasākumu veidā, šādās jomās: STEM, tajā skaitā tehniskās jaunrades un vides, kā arī valodas, kultūrizglītības un radošās industrijas, multidisciplinārā un sporta jomā.

Veicinot **bērnu un jauniešu nacionālās identitātes veidošanos**, 2015.gada 5.-12.jūlijā Rīgā notika XI Latvijas skolu jaunatnes dziesmu un deju svētki, kas vairāk kā 78 pasākumos pulcēja 37 890 dalībniekus. Ir uzsākts 2020.gada XII Latvijas skolu jaunatnes dziesmu un deju svētku sagatavošanas process.

Kopumā **Dziesmu un deju svētku procesā** (kultūrizglītības programmās) nemainīgi iesaistījušies ap 100 000 bērnu un jauniešu. Katru gadu notikuši 5–7 tradicionālie starpsvētku pasākumi tautas dejā, koru un vokālajā mākslā, instrumentālajā mūzikā, vizuālajā un vizuāli plastiskajā mākslā, teātra mākslā, nemateriālā kultūras mantojuma programmā “Pulkā esmu, pulkā teku”.

Nodrošināts gatavošanās process **Baltijas studentu dziesmu un deju svētkiem "Gaudeamus".** XVIII Baltijas studentu dziesmu un deju svētki "Gaudeamus" tika pārcelti uz 2018.gada 22.-24.jūniju (Tartu, Igaunijā), plānojot ap 2000 Latvijas studentu dalību.

Ar ESF atbalstu 8.3.2 SAM „Palielināt atbalstu vispārējās izglītības iestādēm izglītojamo individuālo kompetenču attīstībai” projekta „Nacionāla un starptautiska mēroga pasākumu īstenošana izglītojamo talantu attīstībai” ietvaros ikgadēji tiek nodrošināta **skolēnu dalība valsts mācību olimpiādēs un starptautiskajās olimpiādēs**, kā arī **skolēnu zinātniski pētnieciskās darbības konferenču norise** reģionu un valsts līmenī. 2017.gadā kopā reģionu un valsts līmenī savus zinātniski pētnieciskos darbus aizstāvēja 1200 skolēni. Tāpat ikgadēji tiek nodrošināta vasaras skola – nometne “Alfa”, kurā piedalās 45 skolēni, kas ir valsts un starptautisko olimpiāžu un zinātniski pētniecisko darbu laureāti. Tiek turpināts arī kopš 2013.gada uzsāktais praktiskās ievirzes semināru “Beta” cikls talantīgiem 10.-12.klases skolēniem ar padziļinātu interesi dabaszinību, medicīnas, datorzinību, ekonomikas u.c. jomās.

Vienlaikus ir nodrošināta **pedagogu-skolēnu zinātniski pētniecisko darbu vadītāju profesionālās kompetences pilnveide** par skolēnu zinātniski pētniecisko darbību un darbu izstrādi vēsturē un kultūrvēsturiskajā mantojumā, psiholoģijā, inženierzinātnē, cittautu valodniecībā un literatūras zinātnē, komercdarbības un mārketinga aktualitātēm skolēnu zinātniski pētnieciskā darba rakstīšanas procesā un pētniecības metodēm un pētījumu datu analīzi. Regulāri nodrošināta pedagogu profesionālās kompetences pilnveide izglītojamo spēju un talantu attīstīšanā. Turpmāk ir plānots izstrādāt metodisko līdzekli pedagogiem talantīgu izglītojamo atpazīšanai un talantu izkopšanai no pirmsskolas līdz vidusskolas posmam.

Lai izveidotu **jauniešu neformālās izglītības atzīšanas sistēmu**, Jaunatnes Konsultatīvās padomes ietvaros tika izveidota darba grupa “Par jauniešu neformālās izglītības vienota modeļa izstrādi” un uzsākta ziņojuma sagatavošana par neformālās izglītības darba ar jaunatni atzīšanas sistēmas izveidei nepieciešamo normatīvo aktu grozījumiem.

Veicinot **jauniešu neformālās izglītības atzīšanas** **sistēmu** “Erasmus+” programmas īstenoto projektu ietvaros, Jaunatnes starptautisko programmu aģentūra laika posmā no 2014. līdz 2016.gadam organizēja ilgtermiņa projektu, kura mērķis bija veicināt *Youthpass* rīka ieviešanu nacionālā līmenī programmas „Erasmus+” ietvaros un izstrādāt rekomendācijas. 2016.gadā, balstoties uz projekta rezultātiem, tika organizēts nacionāla līmeņa forums (aptuveni 250 dalībnieki), kura mērķis bija veicināt diskusiju par nākamajiem soļiem neformālās izglītības atzīšanai Latvijā. 2016. un 2017.gadā tika organizēti starptautiski mācību pasākumi “*Passion for learning*” par mācīšanās procesa nodrošināšanu “Erasmus+” projektos. Kopumā “Erasmus+” programmas ietvaros laika periodā no 2014. līdz 2017.gadam *Youthpass* sertifikāti ir izsniegti 2364 projektu dalībniekiem. JSPA turpina risināt neformālās izglītības atzīšanas jautājumu, īstenojot ilgtermiņa projektus par neformālajā izglītībā iegūto kompetenču atzīšanu, organizējot informatīvus pasākumus par *Youthpass* izmantošanu “Erasmus+” projektu īstenošanā, kā arī nodrošinot konsultācijas projektu īstenotājiem.

Lai atbalstītu **neformālās izglītības programmu īstenošanu jauniešiem**, IZM Jaunatnes politikas valsts programmas ietvaros laika posmā no 2014. līdz 2017.gadam tika apstiprināti 175 pašvaldību projekti ar mērķi stiprināt darba ar jaunatni attīstību vietējā līmenī un veicināt jauniešu līdzdalību neformālās izglītības aktivitātēs.

Vienlaikus IZM Jaunatnes politikas valsts programmas ietvaros laika posmā no 2014. līdz 2017.gadam apstiprināti 37 jaunatnes organizāciju projekti ar mērķi sniegt atbalstu jaunatnes organizāciju darbībai un līdzdalības nodrošināšanai valsts un starptautiskajā jaunatnes politikā. Projekti ir veicinājuši jaunatnes organizāciju darbības kapacitāti, jauniešu līdzdalību un jaunu iniciatīvu īstenošanu.

IZM Jaunatnes politikas valsts programmas ietvaros laikā posmā no 2014. līdz 2017.gadam pašvaldību un jaunatnes organizāciju projektos kopumā tika iesaistīti 25 149 projektu dalībnieki.

Veicinot **jauniešu mācības, mobilitāti un pieredzes apmaiņu** vietējā, reģionālā, nacionālā līmenī un/vai starptautiskā līmenī, kā arī darbā ar jaunatni iesaistīto personu (jaunatnes lietu speciālisti, pedagogi, NVO pārstāvji, jauniešu līderi, skolēnu pašpārvaldes u.c.) profesionālās kompetences pilnveidi neformālās izglītības un darba ar jaunatni jomā, Latvijas – Šveices sadarbības programmas ietvaros katru gadu tika organizēti pasākumi jauniešiem un darbā ar jaunatni iesaistītajām personām, izstrādāti metodiskie materiāli, organizēti pieredzes apmaiņas braucieni, u.c. Savukārt, Erasmus+ programmas ietvaros 2014.-2017.gadā 12 atklātos projektu konkursos apstiprināti 187 jauniešu apmaiņas projekti un 86 jaunatnes darbinieku mobilitātes projekti.

Atbalstot pasākumus **jauniešu brīvprātīgā darba** veicināšanai, Erasmus+ programmas ietvaros 2014.-2017.gadā 12 atklātos projektu konkursos, apstiprināti 209 Eiropas Brīvprātīgā darba projekti (vidēji 52 projekti gadā), kuros piedalījās 632 brīvprātīgie. Akreditētas 196 Eiropas Brīvprātīgā darba uzņēmējorganizācijas, nosūtītājorganizācijas, koordinējošās organizācijas. Saskaņā ar EK datubāzes 2018.gada sākuma datiem, brīvprātīgajā darbā piedalījušies 360 Latvijas jaunieši.

Lai sniegtu atbalstu **diasporai latviešu valodas un kultūras apguvei**, nodrošināti mācību un metodiskie materiāli, tajā skaitā, izveidoti testu komplekti un nodrošinātas pārbaudes diasporā. Veikta pašmācības rīka E-lapa (A1-B2 līmeņiem) izstrāde un attīstība, kā arī izstrādāts Latviešu valodas rokasgrāmatas saturs 26 latviešu valodniecības apakšnozarēs un izveidota lietotne [www.valodasrokasgramata.lv](http://www.valodasrokasgramata.lv).

Pedagogu profesionālās kompetences paaugstināšanai nodrošināti kursi diasporas izglītības darbiniekiem, kā arī metodiskās konsultācijas un semināri nedēļas nogales skolu pedagogiem gan Latvijā, gan ārzemēs (Krievijā, Islandē, Lielbritānijā, Īrijā, Centrāleiropā, Ziemeļeiropā, ASV un Austrālijā).

Nodrošinot mācību līdzekļus latviešu valodas apguvei diasporas bērniem un jauniešiem, izstrādāti mācību un metodiskie materiāli diasporas nedēļas nogales skolām, mācību nodarbību konspekti un mācību materiāli; izveidotas skolēnu animētas filmas, videostundas un videolekcijas, u.c. Materiāli ir pieejami mājaslapā <http://maciunmacies.valoda.lv>.

Veikti **adaptācijas pasākumi skolēniem, kuri ir atgriezušies no mācībām citā valstī** (reemigrējuši), lai palīdzētu integrēties Latvijas izglītības sistēmā, tajā skaitā, 2014.gadā veikts pētījums par bērnu reemigrāciju. IZM sadarbībā ar pilsētu un novadu izglītības pārvaldēm 2014.gada jūlijā veica aptaujupar skolēnu skaitu, kuri 2013./2014.mācību gadā ir atgriezušies no mācībām citā valstī un par atbalsta pasākumiem, kuri ir sniegti skolēniem vispārējās izglītības iestādēs. Lai palīdzētu reemigrējušiem skolēniem ātrāk adaptēties un uzlabotu mācību sekmes, ir nodrošinātas individuālas nodarbības mācību priekšmetu apguvē.

Izpildot Latvijas Republikas valdības un Eiropas skolu Konvencijā noteiktās saistības, 2017.gada 1.septembrī **Eiropas skolā** Brisele I ir izveidota latviešu valodas plūsma, sākot no pirmsskolas posma, un ir nodrošināts atalgojums latviešu valodas skolotājiem Eiropas skolās Brisele I, Brisele II un Luksemburga I.

|  |
| --- |
| **Rīcības virziens: 2.4. Izglītības iespēju paplašināšana pieaugušajiem** |

Dati par **pieaugušo izglītībā iesaistīto personu īpatsvaru 25-64 gadu vecumā** liecina, ka pēdējos gados ir novērojams neliels pieaugums: no 5,6% 2014.gadā līdz 7,5% 2017.gadā, kas ir mazāk, nekā vidējais ES rādītājs, kurš pārskata periodā nav ievērojami mainījies.

2016.gadā tika apstiprināts **Pieaugušo izglītības pārvaldības modeļa ieviešanas plāns 2016.-2020.gadam**, kura mērķis ir izglītības pieejamības un kvalitātes nodrošināšana iedzīvotājiem neatkarīgi no viņu vecuma, dzimuma, iepriekšējās izglītības, dzīves vietas, ienākumu līmeņa, etniskās piederības, funkcionāliem traucējumiem un citiem faktoriem.

Šī plāna ieviešanas koordinācijai un uzraudzībai tika izveidota starpnozaru konsultatīva institūcija **Pieaugušo izglītības pārvaldības padome**, kurā sastāvā ir pieaugušo izglītībā iesaistīto ministriju un citu organizāciju pārstāvji, kā arī sociālo un sadarbības partneru pārstāvji.

2017.gadā ir izstrādātas **Vadlīnijas pieaugušo neformālās izglītības kvalitātes nodrošināšanas politikas ieviešanai**. Lai motivētu profesionālās izglītības iestādes, darba devējus un iedzīvotājus vairāk iesaistīties pieaugušo izglītībā, sagatavoti priekšlikumi veicamajiem pasākumiem un izmaiņām normatīvajā regulējumā.

Svarīgs aspekts pieaugušo izglītības procesā ir **ārpus formālās izglītības sistēmas apgūto profesionālo kompetenču pielīdzināšanas nodrošināšana**, kas tiek nodrošināta atbilstoši MK 2011.gada 22.februāra noteikumiem Nr.146 “Kārtība, kādā novērtē ārpus formālās izglītības sistēmas apgūto profesionālo kompetenci”. 2017.gadā jau 21 izglītības iestādei piešķirts deleģējums veikt ārpus formālās izglītības sistēmas apgūtās profesionālās kompetences novērtēšanu. No 2014.gada līdz 2017.gadam profesionālo kompetenci novērtējušas 4193 personas. Vidēji gadā tiek veikti 1000 ieraksti Reģistrā par personām, kuras saņēmušas valsts atzītu profesionālo kvalifikāciju apliecinošu dokumentu, kā arī sagatavoti un noslēgti vidēji 100 līgumi. Tiek nodrošināta informācija (buklets, informatīvais seminārs) par ārpus formālās izglītības sistēmas apgūtās profesionālās kompetences novērtēšanu.

6.attēls

**Pieaugušo izglītībā iesaistīto personu īpatsvars (vecuma grupa 25-64 gadi), %**

*\* Eurostat dati*

Pieaugušo izglītības nodrošināšanai tika veicināta **nodarbināto personu profesionālās kompetences un kvalifikācijas pilnveide**. 2017.gadā uzsākta 8.4.1. SAM projekta “Nodarbināto personu profesionālās kompetences pilnveide” īstenošana. Tā ietvaros nodarbinātām personām vecumā no 25 gadiem pēc indivīda iniciatīvas tiek sniegts atbalsts profesionālās kvalifikācijas un kompetences pilnveidei, tajā skaitā, nodrošināti karjeras konsultanta pakalpojumi. Kopumā projekts aptvers vairāk nekā 38 000 personu, prioritāri sniedzot atbalstu sociālā riska grupu nodarbinātajiem. 2017.gada novembrī noslēdzās pirmā uzņemšanas kārta, kurā nodarbinātajām personām bija iespējams pieteikties mācībām atbilstoši tautsaimniecībai prioritāro nozaru vajadzībām. Mācībām pieteicās 5565 personas. 2018.gada 1.ceturksnī uzsākts pirmais mācību cikls nodarbinātajām personām, kopumā 193 izglītības programmu apguvē iesaistot 3695 personas. 2017.gadā uzsākta mācību piedāvājuma izveide otrajai uzņemšanas kārtai 12 nozarēs, uzsākot mācības 2018.gadā. Organizēta arī trešā uzņemšanas kārta, nodarbinātajām personām piedāvājot apgūt vispārējās prasmes.

Sadarbībā ar NVA projekta “Nodarbināto personu profesionālās kompetences pilnveide” ietvaros tika nodrošināti **karjera konsultanta pakalpojumi** visās 28 NVA filiālēs, lai savlaicīgi novērstu darbaspēka kvalifikācijas neatbilstību darba tirgus pieprasījumam, veicinātu strādājošo konkurētspēju un darba produktivitātes pieaugumu atbilstoši darba tirgus prasībām. Līdz 2017.gada beigām tika sniegtas 35 individuālās konsultācijas, tajā skaitā, divas konsultācijas nodarbinātajām personām. Karjera konsultanta pakalpojumus projekta ietvaros visās 28 NVA filiālēs plānots nodrošināt arī turpmāk līdz 2022.gadam.

Lai nodrošinātu Eiropas Kopīgajām pamatnostādnēm (EKP) atbilstošu **latviešu valodas kā otrās un kā svešvalodas prasmju līmeņi** un tādējādi uzlabotu nodarbinātības iespējas, LVA katru gadu rīko profesionālās kompetences pilnveides kursus latviešu valodas kā otrās un svešvalodas skolotājiem, kuri strādā ar pieaugušajiem. To skaits pieaudzis no 73 dalībniekiem 2014.gadā līdz 104 dalībniekiem 2017.gadā. Vienlaikus ir brīvi pieejami mācību materiāli, izstrādāti mācību līdzekļu komplekti, kā arī izdoti latviešu valodas prasmju līmeņi.

|  |
| --- |
| **3.apakšmērķis.**  **EFEKTĪVĀ PĀRVALDĪBA:**  **uzlabot resursu pārvaldības efektivitāti, attīstot izglītības iestāžu institucionālo izcilību** |

Šis apakšmērķis akcentē resursu pārvaldības efektivitātes uzlabošanu nacionālajā, reģionālajā un vietējā līmenī, attīstot institucionālo izcilību, ietver sevī izglītības kvalitātes monitoringa ieviešanu, kas visām ieinteresētajām pusēm dod iespēju izsekot, novērtēt un izrietoši ietekmēt ar izglītību saistītos procesus un rezultātus, finansēšanas modeļu pilnveidi, tajā skaitā, resursu konsolidāciju, izglītības pieejamības nodrošināšanu un izglītības starptautiskās konkurētspējas sekmēšanu.

|  |
| --- |
| **Rīcības virziens: 3.1. Izglītības kvalitātes monitoringa sistēmas pilnveide** |

Ievērojot jaunā vispārējās izglītības satura ieviešanas procesu, uzmanība tika pievērsta arī **valsts pārbaudījumu sistēmas un satura pārskatīšanai**. Sekmējot eksakto zinātņu apguves kvalitāti un progresa novērtēšanu, tika izstrādāts piloteksāmenu saturs fizikā, ķīmijā un dabaszinībās. 2015./2016.mācību gadā piloteksāmenos piedalījās 3200 izglītojamie no 105 izglītības iestādēm. Savukārt, 2016./2017.mācību gadā piloteksāmenos piedalījās jau 3610 izglītojamie no 119 izglītības iestādēm.

Vienlaikus izstrādāts **centralizēto eksāmenu saturs fizikā un ķīmijā**. Lai īstenotu jaunā satura apguves monitoringu STEM mācību priekšmetos, 8.3.1. SAM projekta „Kompetenču pieeja mācību saturā” ietvaros paredzēta centralizētā eksāmena dabaszinībās, ķīmijā un fizikā satura izstrāde. Pārskata periodā projektā uzsākta fizikas un ķīmijas piloteksāmenu un centralizēto eksāmenu analīze, pievēršot uzmanību atsevišķiem izvirzītiem kritērijiem.

Sekmējot STEM mācību priekšmetu apguves kvalitātes novērtēšanu, izstrādāts 14 **diagnosticējošo darbu saturs** un organizēta to norise. 30904 izglītojamie piedalījās 8. un 9.klases diagnosticējošajos darbos matemātikā un dabaszinātnēs, 10174 izglītojamie piedalījās 10.klases un 4809 izglītojamie 11.klases diagnosticējošajos darbos fizikā un ķīmijā. Veikta diagnosticējošo darbu rezultātu analīze, izstrādāti metodiskie ieteikumi izglītojamo mācību sasniegumu pilnveidošanai. 8.3.1. SAM projekta „Kompetenču pieeja mācību saturā” ietvaros uzsākta diagnosticējošo darbu satura izstrāde jaunā satura īstenošanai (kopā paredzēta 20 diagnosticējošo darbu izstrāde, no tiem 12 matemātikā un dabaszinātņu mācību priekšmetos).

Nodrošinot **vispārējās un profesionālās izglītības iestāžu vadītāju novērtēšanas sistēmas izstrādi un aprobāciju**, apstiprināti 2016.gada 20.decembra MK noteikumi Nr.831 ,,Kārtība, kādā akreditē izglītības iestādes, eksaminācijas centrus un citas Izglītības likumā noteiktās institūcijas, vispārējās un profesionālās izglītības programmas un novērtē valsts augstskolu vidējās izglītības iestāžu, valsts un pašvaldību izglītības iestāžu vadītāju profesionālo darbību”.

Vienlaikus tika izstrādāta 2017.gada 15.marta metodika Nr.18 ,,Valsts augstskolu vidējās izglītības iestāžu, valsts un pašvaldību izglītības iestāžu vadītāju profesionālās darbības novērtēšanas metodika’’, kā arī sagatavoti vispārējās, profesionālās un pirmsskolas izglītības iestāžu eksperti izglītības iestāžu vadītāju profesionālās darbības novērtēšanai. Sistēmas ietvaros tika novērtēti aptuveni 10% izglītības iestāžu vadītāju, turpmāk plānojot palielināt šo skaitli.

Lai nodrošinātu starptautisko salīdzinošo datu iegūšanu un izglītības politikas efektivitātes novērtēšanu, tiek turpināta Latvijas dalība **starptautiskajos izglītības pētījumos**. Sākot ar 2016.gadu, dalība starptautiskajos pētījumos atbalstīta ESF 8.3.6.1.pasākuma "Dalība starptautiskos pētījumos” ietvaros. ESF atbalsts nodrošināts dalībai OECD Starptautiskās skolēnu novērtēšanas programmas pētījumā (PISA), Starptautiskajā mācību vides pētījumā (TALIS), Izglītības sistēmu indikatoru programmā (INES), Zinātņu doktoru karjeras apsekojumā (SCDH), Starptautiskās izglītības sasniegumu novērtēšanas asociācijas Starptautiskajā lasītprasmes novērtēšanas pētījumā (IEA PIRLS), un sadarbībā ar Starptautisko Rekonstrukcijas un attīstības banku – pētījuma īstenošanai par augstākās izglītības pārvaldību. Ir paredzēta arī jaunu pētījumu veikšana – OECD Starptautiskās pieaugušo kompetenču novērtēšanas programmas pētījums (PIAAC) un pētījums par matemātikas un dabaszinātņu izglītības attīstības tendencēm 4.klašu skolēnu līmenī (IEA TIMSS).

Lai panāktu līdz šim sadrumstaloto izglītības kvalitātes monitoringa elementu apvienošanu un efektīvas **izglītības kvalitātes monitoringa sistēmas izveidi**, 2017.gada 22. augustā tika apstiprināti ESF 8.3.6.2. pasākuma "Izglītības kvalitātes monitoringa sistēmas izveide" īstenošanas noteikumi. Šajā sistēmā tiks apkopota un analizēta statistiskā informācija, salīdzinošo izglītības pētījumu rezultāti, centralizēto eksāmenu rezultāti, skolu akreditācijas un programmu licencēšanas un cita veida izglītības iestāžu darbu raksturojoša informācija un rādītāji. Finansējums sešu gadu periodā tiks ieguldīts izglītības kvalitātes novērtēšanas un monitoringa sistēmas un analīzes rīku izstrādē un ieviešanā, tajā skaitā, nodrošinot tādu datu vākšanu, kuri nepieciešami monitoringa sistēmas un tās analīzes rīku aprobācijai, rezultātu analīzei un ieteikumu izstrādei, zinātniski pamatotu mācību vides kvalitātes vērtēšanas instrumentu un rādītāju izstrādei. Paralēli tam tiks veikti nacionālie pētījumi izglītības pētījumu programmas ietvaros, kā arī organizēti sadarbības un stratēģiskās komunikācijas pasākumi, kā arī mācības izglītības kvalitātes monitoringā iesaistītajiem, tostarp pedagogu profesionālo organizāciju pārstāvjiem.

Efektīvas, uz pierādījumiem balstītas izglītības politikas veidošanai ir būtiski veikt sistēmisku un periodisku izglītojamo mācību snieguma dinamikas novērtējumu izglītības kvalitātes rādītāju kontekstā un mācību sasniegumus ietekmējošo faktoru padziļinātu izpēti ciešā saistībā ar starptautiski salīdzinošo izglītības pētījumu un nacionālo standarta monitoringa instrumentu sniegtajiem rezultātiem. Īstenotie pētījumi ļaus izprast procesus, kas nodrošina virzību uz politikas mērķu sasniegšanu un precizēt rīcībpolitiku, sniedzot ieguldījumu kompetenču pieejā balstītā satura izveidei, skolēnu un studentu mācību sekmju, izglītības iestādes vides un izglītības personāla kvalifikācijas uzlabošanai, kā arī jauniešu sagatavošanai studijām un darba tirgum.

Vienlaikus uzmanība pievērsta tādu grupu izglītības monitoringam, kā **reemigranti** un **romi**. Ir nodrošināta informācija par skolēnu (reemigrantu) skaitu, vecumu, izglītības iestāžu piedāvāto atbalsta pasākumu klāstu skolēnu iesaistīšanai izglītības iestādēs. Savukārt, 2016.gada decembrī ir veikts monitorings par romu skolēnu izglītības ieguves nodrošināšanu vispārējās izglītības iestādēs.

Sekmējot **Valsts izglītības informācijas sistēmas (VIIS) pilnveidi** **un iespēju paplašināšanu**, izveidots studējošo reģistrs augstākās izglītības sektorā. Turpmāk ir plānota projekta "VIIS attīstība – izglītības monitoringa sistēma" īstenošana, kura ietvaros tiks nodrošināta pielāgojamu un centralizētu izglītības kvalitāti raksturojošo rādītāju apkopošana un uzkrāšana izglītības kvalitātes monitoringa vajadzībām, izglītības kvalitātes un tās izmaiņas raksturojošās informācijas pieejamība dažādu sabiedrības grupu vajadzībām, kā arī pilnveidota datu apstrāde un sistēmas kvalitātes nodrošināšana.

Stiprinot **profesionālās izglītības iestāžu kapacitāti pieaugušo izglītībā**, organizēta sadarbība ar darba devējiem administratīvā un pedagoģiskā personāla kompetences pilnveidei mācību organizācijas, metodisko jautājumu un tehnoloģiju attīstības kontekstā. Nodrošināti 39 profesionālās kompetences pilnveides semināri un kursi 1334 profesionālās izglītības iestāžu pedagogiem sadarbībā ar darba devējiem.

Sekmējot **vienotas augstākās izglītības informatīvās sistēmas izveidi**, veikti grozījumi Augstskolu likumā par grādu un kvalifikāciju ieguvušo personu monitoringa sistēmas izveidi pēc augstākās izglītības iestādes absolvēšanas un apstiprināti grozījumi MK 2006.gada 2.maija noteikumos Nr.348 "[Kārtība, kādā augstskola un koledža iesniedz Izglītības un zinātnes ministrijā informāciju par savu darbību](https://likumi.lv/ta/id/134392-kartiba-kada-augstskola-un-koledza-iesniedz-izglitibas-un-zinatnes-ministrija-informaciju-par-savu-darbibu)". Ir plānots, ka datus par grādu un kvalifikāciju ieguvušo personu nodarbinātību pēc augstākās izglītības iestādes absolvēšanas sagatavos Centrālā statistikas pārvalde, izmantojot tās rīcībā esošos reģistrus un datus, tajā skaitā no Valsts ieņēmumu dienesta un NVA, un nodos tos IZM absolventu monitoringam VIIS, sākot ar 2019.gada beigām un turpmāk ik gadu.

Veicinot **starptautiski konkurētspējīgas nacionālās augstākās izglītības kvalitātes nodrošināšanas aģentūras** darbību, no 2015.gada 1.jūlija augstskolu, koledžu un studiju virzienu akreditāciju, kā arī studiju programmu licencēšanas organizēšanu ir pārņēmis Akadēmiskās informācijas centrs (AIC). 2015.gada decembrī tika izveidota neatkarīga Studiju akreditācijas un Studiju programmu licencēšanas komisija, kas uzsākusi AIC iesniegto iesniegumu izskatīšanu.

2017.gadā AIC iesniedza pieteikumu Eiropas augstākās izglītības kvalitātes nodrošināšanas reģistram (EQAR) uzsākt starptautisko izvērtēšanu atbilstoši Eiropas Augstākās izglītības telpas kvalitātes standartiem un vadlīnijām (*European Standards and Guidelines for Quality Assurance*). Lēmums par AIC iekļaušanu ENQA ([*European Association for Quality Assurance in Higher Education*](https://enqa.eu/)) pilntiesīga biedra statusā tika pieņemts 2018.gada jūnijā, savukārt lēmums par iekļūšanu EQAR tika pieņemts 2018.gada decembrī.

Kopš 2016.gada AIC īsteno projektu “Atbalsts EQAR aģentūrai izvirzīto prasību izpildei”. Sagaidāms, ka beidzoties projektam, Latvijas augstākās izglītības kvalitātes nodrošināšanas sistēma funkcionēs atbilstoši prasībām, un AIC būs EQAR dalībnieks, kas palielinās uzticamību Latvijas augstākajai izglītībai un iegūtajiem diplomiem. Projekts tiek īstenots sadarbībā ar Augstākās izglītības padomi, Lietuvas augstākās izglītības kvalitātes nodrošināšanas centru, kas ir EQAR reģistrēta aģentūra, kā arī 12 augstākās izglītības institūcijām. 2016. un 2017.gadā ir īstenotas 12 studiju virzienu pilotakreditācijas projektā iesaistītajās augstākās izglītības institūcijās, kā arī 12 kārtējās studiju virzienu akreditācijas, organizēti informatīvi semināri augstākās izglītības iestādēm gan par pilotakreditāciju īstenošanas norisi, gan par ārējās un iekšējās kvalitātes nodrošināšanas jautājumiem. Izstrādāta “Akreditācijas aģentūras attīstības stratēģija” un visi nepieciešamie iekšējie normatīvie akti, kā arī sagatavoti priekšlikumi grozījumiem Latvijas normatīvajos aktos augstākās izglītības kvalitātes novērtēšanas jomā. 2017.gadā projekta ietvaros sagatavota “Augstākās izglītības kvalitātes monitoringa sistēmas koncepcija”, kā arī uzsākta e-platformas izveide akreditācijas un licencēšanas procesa nodrošināšanai.

|  |
| --- |
| **Rīcības virziens: 3.2. Efektīva izglītības finanšu resursu pārvaldība** |

Pārskata periodā ir nedaudz palielinājušies valsts izdevumi izglītībai gadā (% no IKP), pieaugot līdz 5,33% (ISCED-0: 0,81%; ISCED-1: 1,6%; ISCED-2-4: 0,75%; ISCED-5-8: 1,18%), iepriekš kopumā veidojot 4,7%.

Jauna pedagogu darba samaksas modeļa izstrāde un ieviešana ir viena no prioritātēm un priekšnosacījumiem efektīvajai izglītības finanšu resursu pārvaldībai. 2016.gada 1.septembrī tika ieviests **jauns pedagogu darba samaksas aprēķināšanas modelis**, kas paredzēja paaugstināt pedagogu darba samaksu, līdztekus sekmējot  pedagogu darba kvalitātes paaugstināšanu,  nodrošinot finanšu resursu efektīvu izmantošanu. 2016.gada septembrim – decembrim pedagogu darba samaksai no valsts budžeta tika novirzīti papildu 9 milj. EUR, attiecīgi 2017.gadam un turpmākiem gadiem papildu 27 milj. EUR. Pedagogu darba samaksas modelis paredz pedagogu minimālās likmes paaugstinājumu par slodzi no 420 līdz 680 EUR mēnesī jeb 13,3%.

2017.gadā tika pilnveidots 2016.gadā ieviestais pedagogu darba samaksas modelis, sakārtojot un precizējot prasības saistībā ar pedagogu algu likmēm un darba slodzi, mazinot darba samaksas nevienlīdzību starp vienādu darbu strādājošiem skolotājiem. Ir noteikta stingrāka finanšu disciplīna pašvaldībām saistībā ar valsts mērķdotācijas izlietojumu.

2018.gadā MK apstiprināja pedagogu darba samaksas pieauguma grafiku turpmākajiem pieciem gadiem. No 2018.gada 1.septembra līdz 2022.gada 1.septembrim pedagogu zemākā mēneša darba algas likme indikatīvi varētu pakāpeniski pieaugt no 710 EUR līdz 900 EUR.

Izmantojot VIIS pieejamo informāciju, veikta analīze par pedagogu darba samaksu, salīdzinot abus mācību gadus – 2016./2017.mācību gadu un 2017./2018.mācību gadu. Turpmāk ir plānota problēmu novēršana mērķdotācijas sadales kārtībā.

Stiprinot **atbalstu valsts ģimnāzijām reģionālā metodiskā centra funkciju veikšanai**, tika izstrādāts grozījumu projekts MK noteikumos Nr.129 "[Ģimnāzijas un valsts ģimnāzijas statusa piešķiršanas un anulēšanas kārtība un kritēriji](https://likumi.lv/ta/id/5771-gimnazijas-un-valsts-gimnazijas-statusa-pieskirsanas-un-anulesanas-kartiba-un-kriteriji)", paredzot izmaiņas minimāli nepieciešamā skolēnu skaita un centralizēto eksāmenu rezultātu izpildes kritērijā.

2017.gadā tika būtiski (vairāk nekā 2 reizes) palielināts finansējums valsts ģimnāzijām reģionālā metodiskā centra un pedagogu tālākizglītības centra funkciju pilnvērtīgai īstenošanai. Valsts ģimnāzijām šī uzdevuma īstenošanai 2017.gadā tika piešķirti 231 349 EUR.

Vienlaikus 8.1.2. SAM "Uzlabot vispārējās izglītības iestāžu mācību vidi" ietvaros tiek īstenoti valsts ģimnāziju infrastruktūras modernizācijas projekti, kas ietver darbības arī reģionālo metodisko centru attīstībai.

Lai nodrošinātu **speciālās izglītības finansēšanas modeļu attīstību**, ieviešot jauno pedagogu darba samaksas modeli 2016.gada 1.septembrī, tika mainīta valsts mērķdotācijas aprēķina kārtība speciālās izglītības iestādēm, kā arī palielināts koeficients mērķdotācijas aprēķinā izglītojamiem ar speciālām vajadzībām, kas iekļauti vispārizglītojošās pašvaldības skolās. Koeficientu sistēmas piemērošana uzsākta 2016.gada 1.septembrī,stājoties spēkā MK 2016.gada 5.jūlija noteikumiem Nr.447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs” un MK 2016.gada 15.jūlija noteikumiem Nr.477 “Speciālās izglītības iestāžu, internātskolu un vispārējās izglītības iestāžu speciālās izglītības klašu (grupu) finansēšanas kārtība”.

Pilnveidojot **profesionālās izglītības finansēšanu**, veikts pētījums “Par profesionālās vidējās izglītības finansēšanu Latvijā, izglītības programmu izmaksu koeficientu aktualizēšanu, starptautiskā praksē un akadēmiskajā vidē teorētiski pamatotu profesionālās izglītības programmu īstenošanas finansēšanas modeli un priekšlikumi grozījumiem normatīvajos aktos”. Pētījuma ietvaros veikta padziļināta profesionālās vidējās izglītības finansēšanas Latvijā izpēte, sniegti priekšlikumi izglītības programmu izmaksu koeficientu aktualizēšanai un snieguma finansējuma ieviešanai profesionālajā izglītībā, kā arī izstrādāti priekšlikumi profesionālās izglītības programmu īstenošanas finansēšanas modeļa pilnveidei un nepieciešamajiem grozījumiem normatīvajos aktos.

2015.gada 29.jūnijā MK apstiprināja konceptuālo ziņojumu **Jauna augstākās izglītības finansēšanas modeļa ieviešana Latvijā**, kurā par Latvijas sociālekonomiskajai situācijai piemērotāko risinājumu ir atzīts trīs pīlāru finansēšanas modelis, kura galvenie elementi (pīlāri) ir: 1) pamata finansējums (institucionālais finansējums studiju procesa un pētniecības nodrošināšanai); 2) snieguma finansējums (finansējums, kas tiek piešķirts par studiju un pētniecības rezultātu sasniegšanu) un 3) inovāciju finansējums (uz nākotnes attīstību vērsts finansējums, kas veicina iestāžu specializāciju un profilu attīstību). Tiek nodrošināta šī modeļa īstenošanai, veicinot efektīvu līdzekļu izlietojumu un pētniecības un inovāciju attīstību.

IZM turpināja pilnveidot **studiju vietu piešķiršanas kārtību**, veicinot resursu efektivitāti budžeta līdzekļu plānošanā. Sākot ar 2016.gadu, budžeta vietu piešķiršanā tiek ievērots valsts budžeta līdzekļu efektīva ieguldījuma princips. IZM, piešķirot valsts budžeta studiju vietas, analizē sasniegtos rādītājus iepriekšējā periodā, pamatojoties uz IZM ikgadējo vienošanos ar katru augstskolu. Izmaiņas skar arī studiju vietu piešķīrumu pa izglītības tematiskajām grupām, prioritāri atbalstot STEM jomas.

2017.–2018.gadā sadarbībā ar Pasaules Banku tiek veikts pētījums par **augstākās izglītības pārvaldības un cilvēkresursu politikas pilnveidi** augstākās izglītības modernizācijai. Balstoties uz pētījuma pirmā posma rezultātā saņemtajiem ekspertu ieteikumiem, tika izstrādāta ES struktūrfondu programma augstskolu pārvaldības stiprināšanai. 2018.gadā pētījuma otrā posma rezultātā tika saņemtas ekspertu rekomendācijas akadēmiskā personāla karjeras attīstības un nodarbinātības nosacījumu pilnveidei. Secinājumi un ieteikumi ir ņemti vērā, izstrādājot ES struktūrfondu programmas studiju programmu fragmentācijas mazināšanai un akadēmiskā personāla stiprināšanai.

|  |
| --- |
| **Rīcības virziens: 3.3. Izglītības iestāžu tīkla sakārtošana** |

Lai uzlabotu **pirmsskolas pieejamību** un mazinātu rindas bērnudārzos, tiek meklētas iespējas veidot papildus grupas, renovējot pirmsskolas izglītības iestādes un izbūvējot piebūves, kā arī optimizējot bērnu skaitu tajās izglītības iestādēs, kur ir nepieciešamā platība uz vienu bērnu un iespējams nodrošināt atbilstošu higiēnas normu ievērošanu. Vienlaikus meklētas iespējas veidot grupas pie pamatskolām, internātpamatskolām, vidusskolām un bērnu un jauniešu centriem.

Pašvaldībām ir noteikts pienākums segt privātas pirmsskolas izglītības iestādes izmaksas gadījumā, ja bērnam, kurš sasniedzis pusotra gada vecumu un kura dzīvesvieta deklarēta pašvaldības administratīvajā teritorijā, netiek nodrošināta vieta pašvaldības bērnudārzā. Kopš 2016.gada ir noteikta vienota izmaksu noteikšanas metodika un kārtība, lai nodrošinātu caurskatāmu un līdzīgu pieeju pašvaldību aprēķinos. Papildus, 20 pašvaldības atbilstoši savām budžeta iespējām 2017.gadā bija noteikušas arī atbalsta apmēru bērniem, kuri izmanto bērnu uzraudzības pakalpojumus (aukles).

Kā liecina Eurostat dati, bērnu skaita īpatsvars, kuri ir iesaistīti pirmsskolas izglītībā vecumā no 4 gadiem līdz obligātās pamatizglītības (1.klase) uzsākšanas vecumam Latvijā pārskata periodā ir nedaudz pieaudzis, kopumā 2016.gadā sasniedzot 95,5%, kas atbilst ar ES vidējā rādītāja līmenim.

7.attēls

**Bērnu skaita īpatsvars, kuri iesaistīti pirmsskolas izglītībā vecumā no 4 gadiem līdz obligātās pamatizglītības (1.klase) uzsākšanas vecumam, %**

*\* Eurostat dati*

Lai nodrošinātu **izglītības iestāžu tīkla sakārtošanu** un iespēju katram skolēnam iegūt kvalitatīvu izglītību, ekonomģeogrāfa Jāņa Turlaja vadītā eksperta grupa veica **pētījumu *“Optimāla vispārējās izglītības iestāžu tīkla modeļa izveide”***, kura ietvaros tika vispusīgi analizēti demogrāfiskie dati un procesi, ekonomiskā aktivitāte, nākotnes potenciāls, izglītības kvalitātes rādītāji, publiskās infrastruktūras pieejamība, kā arī citu attīstīto valstu pieredze izglītības un mobilitātes aspektos, tajā skaitā, veids kā valsts nodrošina izglītības pakalpojumu pieejamību iedzīvotājiem.

Pētījuma rezultātā ir izveidota vispārējās izglītības iestāžu tīkla ģeotelpiskās plānošanas platforma ***Skolu karte***, kā arī izstrādāts pašreizējiem apstākļiem piemērots vispārējās vidējās izglītības iestāžu tīkla modelis. Balstoties uz pētījuma rekomendācijām, IZM turpinās iesāktās diskusijas par kompleksiem risinājumiem efektīva vispārējās izglītības iestāžu tīkla attīstībai, vērtējot izglītības iestāžu kvalitatīvos un kvantitatīvos rādītājus. Vienlaikus tiks turpināta pētījuma rezultātu aktualizēšana.

2017.gadā tika pieņemti grozījumi Izglītības likumā, paredzot deleģējumu MK noteikt minimāli pieļaujamo izglītojamo skaitu un kritērijus maksimāli pieļaujamā izglītojamo skaita noteikšanai klasē un klašu grupā vidējās izglītības pakāpē. Līdztekus grozījumi paredz, ka MK noteikts arī kārtību, kādā valsts piedalās skolotāju darba samaksas finansēšanā, nosakot, ka gadījumā, ja izglītojamo skaits attiecīgajā klasē vai klašu grupā neatbilst MK noteiktajam minimāli pieļaujamam izglītojamo skaitam, pedagogu darba samaksa tiek nodrošināta no izglītības iestāžu dibinātāja budžeta, un valsts, ievērojot MK noteiktos kritērijus, tai skaitā izglītības iestādē iegūtās izglītības kvalitātes rādītājus, piedalās šo pedagogu darba samaksas finansēšanā.

Vienlaikus, nodrošinot efektīvu un mūsdienīgu mācību vidi, tiek turpināta **vispārējās izglītības iestāžu infrastruktūras modernizācija**. Piesaistot ERAF līdzekļus vispārējās izglītības iestādēs, plānots radīt modernu, ergonomisku un higiēnas prasībām atbilstošu mācību vidi, kas papildināta ar mūsdienīgu mācību procesa nodrošināšanai nepieciešamiem informācijas un komunikāciju tehnoloģiju risinājumiem. Projekti tiks īstenoti nacionālas un reģionālas attīstības centru pašvaldībās, septiņās Pierīgas reģiona pašvaldībās un Viļakas novada pašvaldībā. Paredzēta arī jaunu vispārējās izglītības iestāžu ēku būvniecība pašvaldībās, kurās vērojams izglītojamo skaita pieaugums un esošas infrastruktūras nepietiekamība. Plānots, ka līdz 2023.gadam būs pilnībā modernizētas vairāk kā 100 vispārējās izglītības iestādes un 20-25% izglītojamo būs pieejama pilnībā modernizēta vispārējās izglītības mācību vide. Vienlaikus atbalsts var tikt paredzēts vispārējās izglītības iestāžu dienesta viesnīcu (internātu) modernizēšanai, kas ir īpaši svarīgi vispārējās izglītības iestāžu tīkla sakārtošanas kontekstā.

|  |
| --- |
| **Rīcības virziens: 3.4. Izglītības starptautiskā konkurētspēja** |

Pārskata periodā veiksmīgi norisinājās **starptautiskās mobilitātes un pārrobežu sadarbības** atbalsta pasākumu īstenošana.

Nodrošinot **starptautiskās sadarbības īstenošanu Erasmus+ stratēģisko partnerību** projektu ietvaros periodā no 2014. līdz 2017.gadam profesionālās izglītības sektorā tika apstiprināts 21 Erasmus+ stratēģisko partnerību projekts inovāciju izstrādes atbalstam un/vai labās prakses apmaiņai.

Vienlaikus Erasmus+ **mācību mobilitātes** projektos tika atbalstītas 878 personāla kompetences pilnveides un pieredzes apmaiņas mobilitātes skolu izglītības sektorā, 686 personāla kompetences pilnveides un pieredzes apmaiņas mobilitātes profesionālās izglītības sektorā, 135 personāla kompetences pilnveides un pieredzes apmaiņas mobilitātes pieaugušo izglītības sektorā un 3410 personāla kompetences pilnveides un pieredzes apmaiņas izbraucošās un 379 iebraucošās mobilitātes augstākās izglītības sektorā.

Skolu izglītības sektorā apstiprināti 302 stratēģisko partnerību projekti, tajā skaitā, 20 projekti inovāciju izstrādes atbalstam un/vai labās prakses apmaiņai sektorā un 282 starpskolu sadarbības projekti.

Atbalstot **augstākās izglītības un profesionālās izglītības starptautisko ekspertu aktivitātes**, tika īstenots projekts "Iepriekš iegūtās izglītības pielīdzināšana", kura ietvaros tika paaugstināta Boloņas ekspertu kapacitāte, kā arī tika izstrādāti “Ieteikumi ārpus formālās izglītības apgūtajā vai profesionālajā pieredzē sasniegto studiju rezultātu vērtēšanā un atzīšanā”, lai uzlabotu iepriekš iegūtās izglītības atzīšanas procedūras Latvijas augstākās izglītības iestādēs.

Savukārt, VIAA kopš 2014.gada īsteno Eiropas Kredītsistēmas profesionālajai izglītībai (ECVET) aktivitāti ar mērķi popularizēt un sekmēt ECVET ieviešanu Latvijā, īpaši attiecībā uz Erasmus+ ģeogrāfisko mobilitāti profesionālās izglītības un mācību sektorā. Pārskata periodā tika nodrošinātas plānotās ECVET LV nacionālo ekspertu aktivitātes, izplatīta informācija par ECVET ieviešanas aktualitātēm ES un Latvijā, veicināta Latvijas organizāciju iesaiste ECVET principu piemērošanā.

Atbalstot **latviešu valodas un kultūras apguvi ārvalstu augstskolās**, ik gadu tiek nodrošināts finansiāls atbalsts ārvalstu lektorātiem. 2014.–2017.gadā ik gadu atbalstīti 6-8 ārvalstu lektorāti ārzemju augstskolās. Finansiāli atbalstīti izglītojoši pasākumi ārvalstu augstskolās, kurās apgūst latviešu valodu, ik gadu organizējot līdz pieciem atbalsta pasākumiem.

Sagatavots mācību kursa portfolio latviešu valodas un kultūras vasaras skolai un lasāmgrāmata „Ko pasaka pasaka”, kas latviešu valodas un kultūras apguvējiem sniedz plašāku ieskatu latviešu valodas, literatūras un kultūras daudzveidībā. Katru gadu organizēts viens divu dienu seminārs līdz 10 ārvalstu augstskolu docētājiem, kas ārzemju augstskolās māca latviešu valodu. Vienlaikuskatru gadu piešķirts līdzfinansējums Latvijas Universitātei divu nedēļas garas Latviešu valodas un kultūras vasaras skolas organizēšanai.

Atbalstot **kopīgo studiju programmu izveidi un īstenošanu augstākās izglītības iestādēs**, organizēti informatīvi pasākumi, kā arī izplatīta aktuālākā informācija Latvijas augstskolām par augstākās izglītības starptautisko dimensiju Erasmus+ programmas ietvaros. 2017.gadā Latvijas augstskolās tika īstenotas 14 kopīgas studiju programmas ar ārvalstu augstskolām (tajā skaitā, Lietuvas, Igaunijas, Spānijas, Austrijas un Nīderlandes augstskolām) tādās jomās kā starptautiskais bizness un eksporta menedžments, tehnoloģiju un inovāciju vadība, inovatīva ceļu un tiltu inženierija, stratēģiskā robežu pārvaldība u.c.

Sekmējot **Latvijas augstākās izglītības iestāžu savstarpējo sadarbību**, **kas ietver arī kopīgo doktorantūras studiju programmu un studiju programmu ES valodās izstrādi**, augstskolas izstrādā pieteikumus ESF projektu konkursam par studiju programmu ES valodās un kopīgu doktorantūras programmu izstrādi 8.2.1.SAM "Samazināt studiju programmu fragmentāciju un stiprināt resursu koplietošanu" ietvaros. Savukārt, projektu īstenošanu plānots uzsākt 2019.gada 1.pusgadā.

8.2.3. SAM "Nodrošināt labāku pārvaldību augstākās izglītības institūcijās" ietvaros ir paredzēts atbalsts **augstākās izglītības iestāžu, tajā skaitā koledžu, pārvaldības pilnveidošanai, akadēmiskās kapacitātes stiprināšanai un institucionālās izcilības veicināšanai**. Ir plānots, ka līdz 2023.gada 31.decembrim 20 augstākās izglītības iestādēm tiks piešķirts ESF atbalsts attīstības stratēģiju un rezultātu pārvaldības ieviešanai.

Veicinot **mācību un studiju starptautisko mobilitāti**, kā arī mācību un studiju starptautiskās prakses nodrošināšanu, Erasmus+ mācību mobilitātes projektos periodā no 2014. līdz 2017.gadam profesionālās izglītības sektorā tika atbalstītas 3086 mācību un prakses starptautiskās mobilitātes, bet augstākās izglītības sektorā tika atbalstīta 8181 studiju un prakses starptautiskā mobilitāte.

Kopumā jauniešu īpatsvars, kas ieguvuši kvalifikāciju sākotnējās profesionālās izglītības programmā un kas kvalifikācijas ieguves ietvaros ir bijuši mācībās vai praksē ārvalstīs, 2017.gadā sasniedzis 5,4%. Savukārt, augstskolu absolventu īpatsvars, kas studiju ietvaros ir studējuši vai bijuši praksē ārvalstīs, sasniedzis 8%.

Sniedzot **atbalstu ārvalstu studentiem augstākās izglītības iegūšanai Latvijā**, tika piešķirtas stipendijas studijām, pētniecībai un dalībai Latvijas augstskolu rīkotajās vasaras skolās. 2015.gadā – 79 stipendijas par kopējo finansējumu 244 874 EUR, 2016.gadā – 127 stipendijas par kopējo finansējumu 350 305 EUR, 2017.gadā – 171 stipendija par kopējo finansējumu 473 765 EUR.

Tāpat ir atbalstīta **augstākās izglītības modernizācija ES partnervalstīs**, organizējot informatīvos pasākumus, kā arī izplatot aktuālo informāciju Latvijas augstskolām par augstākās izglītības starptautisko dimensiju Erasmus+ programmas ietvaros.

**III. Secinājumi un turpmākā rīcība**

**1. IAP 2014.–2020.gadam īstenošanas procesa galvenie secinājumi**

Saskaņā ar MK 2014.gada 2.decembra noteikumiem Nr.737 “Attīstības plānošanas dokumentu izstrādes un ietekmes izvērtēšanas noteikumi” starpposma izvērtējums novērtē sasniegto politikas plānošanas dokumentā, kā arī nosaka faktorus, kas ietekmējušās tā īstenošanu.

Plānojot politiku vidējā termiņā, jāievēro, ka tās īstenošanas laikā var parādīties iekšējie vai ārējie faktori, kas ietekmēs plānotos rezultātus un to rādītāju sasniegšanu, un, iespējams, arī prioritātes un pasākumus – finansējuma pieejamība, politiskie lēmumi, utt.

IAP 2014.–2020.gadam īstenošanas plāna 2015.–2017.gadam kontekstā var atzīmēt šādas pasākumu grupas pēc izpildes progresa:

* izpildītie pasākumi – pārsvarā šie pasākumi paredzēja normatīvās bāzes izstrādi turpmākās rīcības nodrošināšanai, bija veicami regulāri ikgadējā procesa ietvaros vai daži pasākumi ārvalstu finansējuma instrumentu ietvaros, kuri tiks turpināti atbilstoši šo instrumentu īstenošanas plāniem;
* uzsāktie / daļēji izpildītie pasākumi – piemēram, pasākumi, kuru īstenošana notiek ES fondu ietvaros un projekti turpināsies līdz esošā ES fondu plānošanas perioda beigām;
* neuzsāktie pasākumi – tādi, kuru uzsākšana tika kavēta objektīvo iemeslu dēļ vai kuru aktualitāte mainījās laika gaitā.

IAP 2014.-2020.gadam pasākumu īstenošanu lielā mērā ietekmēja arī tas, ka IAP 2014.-2020.gadam plānotās izglītības reformas lielākoties tiek īstenotas ar ES fondu atbalstu. Līdz ar to dažus pasākumus ietekmēja nobīdes SAM īstenošanas grafikā objektīvu iemeslu dēļ, piemēram, nepieciešamība nodrošināt ES fondu investīciju *ex-ante* nosacījumu izpildi līdz investīciju uzsākšanai, investīciju pamatojumu saskaņošanas process ar iesaistītajām pusēm, normatīvo aktu izstrādes procedūras, ieviešanas modeļa maiņa atsevišķiem pasākumiem, plānoto rezultātu vērtību izmaiņas sakarā ar sociālekonomisko situāciju nozarē, lēnāka potenciālo sadarbības partneru iesaistīšanās projektos vai neatbilstība izvirzītajiem kritērijiem, iesniegto piedāvājumu vērtēšanas process u.c.

Plašākā informācija par pasākumu izpildes statusu ir pieejama informatīvā ziņojuma 1.pielikumā “Izglītības attīstības pamatnostādņu 2014.-2020.gadam īstenošanas plāna 2015.-2017.gadam izpilde”.

Vērtējot IAP 2014.-2020.gadam īstenošanas progresu, jāatzīmē šādi svarīgākie paveiktie pasākumi pārskata periodā.

**I. Izglītības vide: paaugstināt izglītības vides kvalitāti, veicot satura pilnveidi un attīstot atbilstošu infrastruktūru**

1. Rīcības virziena “1.1. Uz zināšanu sabiedrībā pieprasītām kompetencēm orientēta, radošumu, inovāciju un veselīga dzīves veida veicinoša izglītības satura pilnveide” ietvaros ir akcentējams darbs pie kompetenču pieejā pilnveidota vispārējās izglītības satura izstrādes; profesionālās izglītības pievilcības veicināšana, tajā skaitā, DVB mācību attīstība; uzsāktais darbs pie studiju programmu fragmentācijas mazināšanas un resursu koplietošanas stiprināšanas, nodrošinot arī mūsdienīgu studiju un pētniecības vidi STEM jomās.
2. Rīcības virziena “1.2. Pedagogu un akadēmiskā personāla motivācijas un profesionālās kapacitātes paaugstināšana” ietvaros kā nozīmīgākie pasākumi ir uzsverami jaunā pedagogu darba samaksas aprēķināšanas modeļa izstrāde un ieviešana un pedagogu darba samaksas pieauguma grafika apstiprināšana; pedagogu profesionālās kompetences stiprināšanas pasākumi; virzība uz jaunu pedagogu izglītības modeli, atbalsts jaunajiem pedagogiem, kā arī akadēmiskā personāla ataudzes un pilnveides veicināšanas plāni.
3. Rīcības virziena “1.3. 21.gadsimtam atbilstīgas izglītības vides un izglītības procesa nodrošināšana” ietvaros uzmanība tika pievērsta optimālā vispārējās vidējās izglītības iestāžu tīkla modeļa izstrādes procesam; vispārējās izglītības mācību vides uzlabošanai; profesionālās izglītības iestāžu tīkla optimizācijai un infrastruktūras modernizēšanai; kā arī nosacījumu veidošanai STEM studiju un zinātniskā darba teritoriāli telpiskajai koncentrēšanai un materiālās un tehniskās bāzes modernizēšanai.
4. Rīcības virziena “1.4. Iekļaujošās izglītības principa īstenošana un sociālās atstumtības riska mazināšana” ietvaros tika veicināta atbalsta personāla pieejamība un pedagogu profesionālā pilnveide, sekmējot izglītojamo ar speciālām vajadzībām integrāciju vispārējās izglītības iestādēs; preventīvie pasākumi agrīnas mācību pārtraukšanas mazināšanai; atbalsta nodrošināšana izglītojamo individuālo kompetenču attīstībai; kā arī sociālās atstumtības riskam pakļauto jauniešu iesaiste neformālās izglītības programmās.

**II. Indivīdu prasmes: veicināt vērtībizglītībā balstītu indivīda profesionālo un sociālo prasmju attīstību dzīvei un konkurējošai darba videi**

1. Rīcības virziena “2.1. Karjeras izglītības sistēmas attīstība un pakalpojumu pieejamība” ietvaros tika izstrādāts Karjeras izglītības īstenošanas plāns valsts un pašvaldību vispārējās un profesionālās izglītības iestādēs 2015.-2020.gadam, nosakot karjeras izglītības attīstības politikas pamatprincipus, mērķus un rīcības virzienus; nodrošināta karjeras konsultāciju pieejamība, kā arī karjeras attīstības atbalsta un informēšanas pasākumi.
2. Rīcības virziena “2.2. Priekšlaicīgi mācības pametušo un izglītību neieguvušo skaita samazināšana” ietvaros tika veikti vairāki pētījumi par priekšlaicīgas mācību pamešanas iemesliem un to izaicinājumu pārvarēšanas iespējām; uzlabota bērnu uzskaites sistēma, kuri nav reģistrēti nevienā izglītības iestādē; uzlabota informēšanas sistēma par neattaisnotajiem skolēnu kavējumiem; veikts romu tautības izglītojamo monitorings; kā arī veikti pasākumi Jauniešu garantijas ietvaros.
3. Rīcības virziena “2.3. Ārpus formālās izglītības iespēju un pieejamības bērniem un jauniešiem paplašināšana” ietvaros uzsverama bērnu un jauniešu iesaiste interešu izglītības pasākumos, Latvijas skolu jaunatnes dziesmu un deju svētku procesā un Latvijas simtgades svinēšanā; skolēnu dalība valsts mācību olimpiādēs un starptautiskajās olimpiādēs, kā arī skolēnu zinātniski pētnieciskā darbība; atbalsts jaunatnes organizācijām; jauniešu brīvprātīgā darba veicināšana, kā arī darba uzsākšana pie jauniešu neformālās izglītības atzīšanas sistēmas.
4. Rīcības virziena “2.4. Izglītības iespēju paplašināšana pieaugušajiem” ietvaros tika izstrādāts Pieaugušo izglītības pārvaldības modeļa ieviešanas plāns 2016.-2020.gadam, Vadlīnijas pieaugušo neformālās izglītības kvalitātes nodrošināšanas politikas ieviešanai un izveidota Pieaugušo izglītības pārvaldības padome; veicināta nodarbināto personu profesionālās kompetences un kvalifikācijas pilnveide, un karjeras konsultanta pakalpojumi.

**III. Efektīvā pārvaldība: uzlabot resursu pārvaldības efektivitāti, attīstot izglītības iestāžu institucionālo izcilību**

1. Rīcības virziena “3.1. Izglītības kvalitātes monitoringa sistēmas pilnveide” ietvaros uzsverama darba uzsākšana pie izglītības kvalitātes monitoringa sistēmas izveides; Latvijas dalības nodrošināšana starptautiskajos izglītības pētījumos; valsts pārbaudes darbu satura uzlabošana; vispārējās un profesionālās izglītības iestāžu vadītāju novērtēšanas sistēmas izstrāde un aprobācija; nacionālās augstākās izglītības kvalitātes nodrošināšanas aģentūras iekļaušanas process EQAR reģistrā; un normatīvās bāzes sagatavošana vienotas augstākās izglītības informatīvās sistēmas izveidei.
2. Rīcības virziena “3.2. Efektīva izglītības finanšu resursu pārvaldība” ietvaros akcentējama jaunā pedagogu darba samaksas aprēķināšanas modeļa izstrāde un ieviešana un pedagogu darba samaksas pieauguma grafika apstiprināšana; darbs pie speciālās izglītības finansēšanas modeļu attīstības; priekšlikumu sagatavošana profesionālās izglītības programmu īstenošanas finansēšanas modeļa pilnveidei; jaunā augstākās izglītības finansēšanas modeļa ieviešana, kā arī augstākās izglītības pārvaldības un cilvēkresursu politikas pilnveides procesa uzsākšana.
3. Rīcības virziena “3.3. Izglītības iestāžu tīkla sakārtošana” ietvaros veikti pasākumi pirmsskolas pieejamības veicināšanai; vispārējās izglītības iestāžu tīkla sakārtošanai un infrastruktūras modernizācijai.
4. Rīcības virziena “3.4. Izglītības starptautiskā konkurētspēja” ietvaros akcentējami starptautiskās mobilitātes un pārrobežu sadarbības atbalsta pasākumi; augstākās izglītības un profesionālās izglītības starptautisko ekspertu (Boloņas, ECVET) aktivitātes; atbalsts kopīgo studiju programmu izveidei un īstenošanai augstākās izglītības iestādēs; atbalsts kopīgo doktorantūras studiju programmu un studiju programmu ES valodās izstrādei; atbalsts ārvalstu akadēmiskā personāla piesaistei un ārvalstu studentiem augstākās izglītības iegūšanai Latvijā; kā arī latviešu valodas un kultūras apguves nodrošināšana ārvalstu augstskolās.

Vērtējot IAP 2014.–2020.gadam politikas rezultātu un darbības rezultātu rezultatīvo rādītāju sasniegšanu, var secināt, ka vairāk kā puse līdz 2017.gada beigām plānoto rezultātu ir tikuši sasniegti, tajā skaitā, audzēkņu īpatsvars, kuri apguvuši darba vidē balstītas mācības un 1. un 2.mācību gadā bijuši praksē uzņēmumā (24%); integrēto izglītojamo ar speciālām vajadzībām īpatsvars vispārizglītojošajās izglītības iestādēs (40,93%); bērnu īpatsvars, kuri iesaistīti pirmsskolas izglītībā vecumā no 4 gadiem līdz obligātās pamatizglītības uzsākšanas vecumam (95,5%); iedzīvotāju īpatsvars ar augstāko izglītību vecuma grupā 30-34 gadi (43,8%); izglītību priekšlaicīgi pārtraukušo īpatsvars vecuma grupā 18-24 gadi (8,6%).

Vienlaikus ir novērojama arī neatbilstība iepriekš plānotajam rezultātam, tajā skaitā, skolēnu 15 gadu vecumā īpatsvars ar augstiem (4,3% / 5,1% / 3,8%) un zemiem (17,7% / 21,4% / 17,2%) sasniegumiem lasīšanā, matemātikā un dabaszinātnēs (pēc PISA pētījuma datiem); augsts 15-gadīgo skolēnu īpatsvars, kuri izjutuši kādu no pārinodarījumu veidiem dažas reizes mēnesī (30,6%); pieaugušo izglītībā iesaistīto īpatsvars (7,5%); skolēnu proporcija vispārējā un profesionālajā izglītībā vidējās izglītības pakāpē (61,12 / 38,88%).

Ievērojot, ka IAP 2014.-2020.gadam detalizācijas pakāpe ļauj efektīvi turpināt pamatnostādnēs iekļauto uzdevumu īstenošanu, kā arī daļa no IAP 2014.–2020.gadam īstenošanas plāna 2015.–2017.gadam pasākumiem līdz 2017.gada beigām ir tikai uzsākta vai daļēji izpildīta, jauna IAP 2014.–2020.gadam īstenošanas plāna līdz 2020.gadam izstrāde nav lietderīga. IAP 2014.-2020.gadam noslēguma novērtējums tiks sagatavots, balstoties uz pamatnostādnēs noteiktajiem uzdevumiem.

**2. Turpmākā rīcība esošā plānošanas perioda ietvaros un pēc 2020.gada**

IAP 2014.–2020.gadam īstenošanas plānā 2015.–2017.gadam norādītie pasākumi ir turpināmi un tiem noteiktie rezultatīvie rādītāji ir sasniedzami līdz IAP 2014.-2020.gadam darbības termiņa beigām. Laika posmā līdz 2020.gada beigām ir nepieciešams turpināt uzsāktās reformas izglītības sistēmā IAP 2014.–2020.gadam rīcības virzienu ietvaros, nodrošinot efektīvas ES fondu finansējuma investīcijas un to mērķtiecīgu izlietojumu, lai veicinātu izglītības kvalitātes paaugstināšanu.

Vienlaikus ir jānorāda, ka **daži pasākumi būtu akcentējami kā prioritāri** turpmākajai rīcībai esošā plānošanas perioda ietvaros, kā arī indikatīvi pēc 2020.gada, ievērojot Nacionālā attīstības plāna 2021.-2027.gadam izstrādes procesu, kas attiecīgi prasīs atbilstošas investīcijas (tajā skaitā, no ES fondu līdzekļiem) un rezultatīvos rādītājus situācijas progresa mērīšanai.

|  |
| --- |
| **Vispārējā izglītība**  **Prioritātes**  - Vispārējās izglītības iestāžu tīkla sakārtošana un infrastruktūras uzlabošana, liekot uzsvaru uz kvalitatīvas izglītības pakalpojumu pieejamības pieaugumu:   * normatīvajā regulējumā izvirzītiem kvalitātes kritērijiem atbilstošs vispārējās vidējās izglītības piedāvājums (tajā skaitā, esošie kritēriji - obligāto centralizēto eksāmenu indekss, akreditācijas vērtējums pilnveide un papildināšana); * izglītības iestāžu vadītāju atlases (kārtība un prasības) un novērtēšanas sistēmas (kontekstā ar jaunā mācību satura ieviešanu) pilnveide; * vispārējās izglītības pedagogu atalgojuma modeļa pilnveide.   - Kvalitatīva kompetenču pieejā balstīta vispārējās izglītības satura ieviešanas nodrošināšana, tajā skaitā, digitalizācija un kabinetu aprīkošana. Uzlabojot izglītojamo sasniegumus un nodrošinot vispārējās izglītības satura pilnveidi, jāstiprina arī pedagogu sagatavotība jaunā satura ieviešanai, kā arī jānodrošina atbilstošie mācību līdzekļi visās jomās un visās izglītības iestādēs.  - Sekmējot izglītojamo sagatavotību dzīves izaicinājumiem un turpmākajām izglītības un darba gaitām; jānodrošina individuālo kompetenču un talantu attīstība; jāsniedz atbalsts izglītojamiem ar speciālām vajadzībām; jāturpina karjeras izglītības attīstība; jāstiprina uzņēmējdarbības izglītība un STEM jomas; kā arī jāsniedz atbalsts skolotājiem un skolas komandai vardarbības mazināšanai skolās.  Izvērtējot IAP 2014.–2020.gadam rezultatīvo rādītāju klāstu un ievērojot nākotnes prioritātes, turpmāk izvērtējama šādu papildu **rezultatīvo rādītāju** iekļaušana / precizēšana vispārējās izglītības jomā nākamajā plānošanas periodā:   * vidējās izglītības iestādē piedāvātā “izvēļu groza” korelācija ar, piemēram, STEM jomas centralizēto eksāmenu izvēli un rezultātiem; * vispārizglītojošās izglītības iestādēs integrēto izglītojamo ar speciālām vajadzībām skaita īpatsvars attiecībā pret kopējo izglītojamo ar speciālām vajadzībām skaitu; * pēc pakalpojumu izmaksu modeļa bērniem ar speciālām vajadzībām izstrādes precizējams/ nosakāms rādītājs par atbalsta pakalpojumu pieejamību, piemēram: atbalsta personāla pieejamība uz vienu izglītojamo ar speciālām vajadzībām; * vispārējās vidējās izglītības absolventu turpmākā izglītība/ nodarbinātība; * bērnu un jauniešu skaits/īpatsvars, kuri iesaistīti neformālās un interešu izglītības aktivitātēs, tajā skaitā, sadalījumā pa grupām (piemēram, Dziesmu un deju svētku process, STEM, utt.); * dalība agrīnā pirmsskolas izglītībā (1,5-4 gadi, %). |
| **Profesionālā izglītība**  **Prioritātes**  - Sekmējot profesionālās izglītības iestāžu kā nozares izcilības centru stiprināšanu, jāveicina kvalitatīva PIKC funkcionēšana, jāstiprina pārmaiņu vadība un efektīva līderība; jānodrošina elastīgs izglītības piedāvājums, tehnoloģizācijas apstākļiem atbilstoša infrastruktūra (arī dienesta viesnīcas), stratēģiskā komunikācijā, mācību uzņēmumu veidošana, pieaugušo izglītības piedāvājums.  - Jāveicina profesionālās izglītības kvalitātes, konkurētspējas un ilgtspējas stiprināšana, tajā skaitā, attīstot DVB mācības, atbalstot NEP darbību, jauno profesionāļu meistarības konkursus, ECVET un EQAVET ieviešanu, kā arī STEM veicināšanas pasākumus.  - Turpināt pasākumus, kas vērsti uz izglītības priekšlaicīgas pārtraukšanas risku mazināšanu un novēršanu, tajā skaitā, veicinot ilgtspējīgas atbalsta sistēmas izveidi.  Izvērtējot IAP 2014.–2020.gadam rezultatīvo rādītāju klāstu un ievērojot nākotnes prioritātes, turpmāk izvērtējama šādu papildu **rezultatīvo rādītāju** iekļaušana / precizēšana profesionālās izglītības jomā nākamajā plānošanas periodā:   * audzēkņu skaits/īpatsvars, kuri piedalās DVB mācībās un bijuši praksē uzņēmumos (paplašinot monitoringa iespējas); * izkritušo skaits no profesionālās izglītības (sadalījumā pa kursiem); * profesionālās izglītības absolventu darba monitorings (strādājošo skaits/īpatsvars atbilstošajā jomā/amatā u.c.); * iedzīvotāju īpatsvars (25-64 gadi) ar zemu izglītības līmeni, %. |
| **Augstākā izglītība**  **Prioritātes**  - Kvalitātes novērtēšanas sistēmas pilnveidošana, tajā skaitā, studiju virzienu sistēmisks izvērtējums, ko īsteno EQAR reģistrā iekļautas aģentūras 2020.-2023.gadā; cikliskas institucionālās akreditācijas sistēmas sagatavošana un ieviešana sākot ar 2024.gadu; augstākās izglītības kvalitātes monitoringa sistēmas ieviešana.  - Studiju procesa kvalitātes pilnveide, tajā skaitā, studentcentrēta izglītības procesa stiprināšana, tajā skaitā, tālākizglītības piedāvājums, ārpus formālās izglītības atzīšana, darba vidē balstītas studijas; STEM un digitālo kompetenču stiprināšana visās studiju jomās; risinājumi sagatavošanai studijām STEM jomās; atbalsts inovācijām studiju procesā un inovatīvu risinājumu izstrāde sadarbībā ar industriju; doktora studiju un doktorantūras skolu sistēmas pilnveidošana (Pasaules Bankas rekomendāciju ieviešana), augstskolu sadarbība ar izglītības iestādēm vispārējās vidējās izglītības padziļināto kursu sagatavošanā, studiju programmu satura pārskatīšana, lai nodrošinātu saskaņotību un pēctecību ar valsts vispārējās vidējās izglītības standartu.  - Cilvēkresursu kapacitātes stiprināšana, tajā skaitā, akadēmiskās karjeras sistēmas reforma (Pasaules Bankas rekomendāciju ieviešana); akadēmiskā personāla atjaunotne un starptautiskā konkurētspēja; atbalsts T&L (*teaching and learning*) ekselences veicināšanai.  - Augstākās izglītības finansēšanas sistēmas pilnveide un ilgtspējas nodrošināšana, tajā skaitā, 1.pīlāra (stabilitāte) finansējuma apjoma palielināšana, lai nodrošinātu optimālu stabilitātes finansējumu (Pasaules Bankas rekomendāciju ieviešana); 2.pīlāra (sniegums) finansējuma nodrošināšana 10% no 1.pīlāra apjoma (Pasaules Bankas rekomendāciju ieviešana); 3.pīlāra (attīstība) finansējums no valsts budžeta (Pasaules Bankas rekomendāciju ieviešana); studiju un studējošo kreditēšanas sistēmas reforma; stipendiju sistēmas pilnveidošana.  - Augstākās izglītības iestāžu kapacitātes stiprināšana virzībai uz izcilību, tajā skaitā, instrumenti universitāšu dalības Eiropas universitāšu tīklā ilgtspējas atbalstam; augstākās izglītības iestāžu attīstības stratēģiju institucionalizācija, stratēģiju ieviešanas monitoringa sistēmas izveide, rezultātu sasaiste ar 1. un 3.pīlāra finansējumu; augstākās izglītības iestāžu iekšējās pārvaldības uzlabošana (Pasaules Bankas rekomendāciju ieviešana); infrastruktūras un studiju vides modernizācijas, t.sk. digitalizācijas risinājumu ieviešana; augstākās izglītības fragmentācijas mazināšana un resursu konsolidācija, resursu koplietošana.  Izvērtējot IAP 2014.–2020.gadam rezultatīvo rādītāju klāstu un ievērojot nākotnes prioritātes, turpmāk izvērtējama šādu papildu **rezultatīvo rādītāju** iekļaušana / precizēšana augstākās izglītības jomā nākamajā plānošanas periodā:   * STEM jomu absolventi, kas strādā atbilstošajā jomā/ amatā (absolventu monitoringa dati); * STEM jomu absolventu skaits (ISCED 5-8 līmeņos); * STEM jomu budžeta vietu skaits; * STEM jomu skolotāji, kas pēc absolvēšanas uzsāk darba gaitas izglītības iestādēs; * absolventu bezdarba līmenis 18 mēnešus pēc absolvēšanas (sadalījumā pa ISCED 5-8 līmeņiem, CSP); * ievēlētā akadēmiskā personāla īpatsvars ar doktora grādu; ja iespējams, arī nostrādātās stundas konkrētajā augstākajā izglītības iestādē no visām akadēmiskā personāla nostrādātajām stundām; * akadēmiskā personāla angļu valodas zināšanas (līmeņi); * akadēmiskā personāla profesionālā pilnveide (metodoloģija, novērtēšana, nozares aktualitātes, sadarbība ar industriju programmas/kursa satura pilnveidei, mobilitāte); * akadēmiskā personāla pētniecības rādītāji (dati, kas tiek sniegti Nacionālā zinātniskās darbības informācijas sistēma (NZDIS) zinātnes bāzes finansējuma un snieguma finansējumam) - publikācijas, indeksētas *Web of Science* un *Scopus* datu bāzēs; piesaistītais pētniecības finansējums, tajā skaitā no industrijas; ja iespējams, izdalīt koppublikācijas ar industriju (atsevišķi no visām publikācijām NZDIS); dati tiek uzskaitīti akadēmiskajam personālam pamatdarbā; * ievēlētā ārvalstu mācībspēku skaits/ īpatsvars no visa ievēlētā akadēmiskā personāla; ja iespējams, arī šāda akadēmiskā personāla nostrādāto stundu skaits/ īpatsvars no visām ievēlētā akadēmiskā personāla nostrādātām stundām; * ārvalstnieku – viesdocētāji skaits/ īpatsvars no visa ievēlētā akadēmiskā personāla; ja iespējams, arī šāda akadēmiskā personāla nostrādāto stundu skaits/ īpatsvars no visām ievēlētā akadēmiskā personāla nostrādātām stundām; * ievēlētā akadēmiskā personāla vecuma struktūra (personāls 30-49 gadu vecumā), īpatsvars no kopējā ievēlētā akadēmiskā personāla; * tautsaimniecībā nodarbinātie speciālisti ar doktora grādu atbilstoši NACE un ISCO klasifikācijai, skaits; * atbalstītie pēcdoktorantūras projekti; * starptautiskiem standartiem atbilstošas doktorantūras modeļa ieviešana, t.sk. pārskatot promocijas procesa organizāciju, finansēšanas modeli un kvalitātes kritērijus; * veikti pētījumi par absolventu kompetencēm, t.sk. digitālām prasmēm un no tiem noteikti rādītāji, kas ļauj izmērīt progresu; * augstākās izglītības digitalizācijas līmeņa rādītāji (piemēram, studiju programmu skaits e-vidē, kursu skaits, u.c.); * augstākās izglītības iestāžu skaits, kurās modernizētas iekārtas un tehniskā infrastruktūra, izmantojot ERAF līdzekļus (14 augstskolas un 8 koledžas); * maģistranti un doktoranti, kas tiek uz darba līgumu pamata nodarbināti augstākās izglītības iestādē (akadēmiskā personāla atjaunotnes rādītājs); * augstākās izglītības piedāvājums mūžizglītības jomā (*upskilling*) - programmu skaits, cilvēku skaits, kas apguvuši šīs programmas; * izglītojamie ar invaliditāti augstākajā izglītībā (kopā ISCED 5-8); * pēc sociālā statusa sniegtais atbalsts augstākās izglītības iegūšanai (stipendiju skaits). |
| **Pieaugušo izglītība**  **Prioritātes**  - Palielinot pieaugušo izglītībā iesaistīto personu īpatsvaru, jāievēro profesiju digitalizācija un tehnoloģizācija, lai nodrošinātu atbilstošā sagatavotība darba tirgus modernajām prasībām.  - Turpināt stiprināt profesionālās izglītības lomu pieaugušo izglītībā, tajā skaitā, izvērtējot iespēju paplašināt DVB mācības, piedāvājot tās arī pieaugušo izglītībā.  - Nodrošināt profesionālās kompetences pilnveidi pieaugušajiem nodarbinātajiem.  Izvērtējot IAP 2014.–2020.gadam rezultatīvo rādītāju klāstu un ievērojot nākotnes prioritātes, turpmāk izvērtējama šādu papildu **rezultatīvo rādītāju** iekļaušana / precizēšana pieaugušo izglītības jomā nākamajā plānošanas periodā:   * pieaugušo skaits, kas izmanto profesionālās izglītības iestāžu pakalpojumus pieaugušo izglītībā; * izvērtēt iespēju izmantot Pieaugušo prasmju apsekojuma (PIAAC) datus par pieaugušo kompetenci lasītprasmē un rēķinātprasmē. |
| **Pedagogi**  **Prioritātes**  - Jābūt pieejamai modernai pedagogu izglītībai, lai pedagoģisko programmu absolventi būtu spējīgi ne tikai kvalitatīvi pasniegt pilnveidoto izglītības saturu, bet arī būtu motivēti turpināt profesionālo pilnveidi un padarīt mācīšanas procesu interesantāku un efektīvāku, sekmējot izglītojamo kompetenču attīstību un izglītības kvalitātes paaugstināšanu gan vispārējā, gan profesionālajā izglītībā.  - Pedagoga profesijas prestiža paaugstināšanai jānodrošina atbilstošs pedagogu darba atalgojums, tajā skaitā, pedagogiem, kuri strādā ar bērniem no 1,5 gadu vecuma un karjeras konsultantiem.  - Ir veicināma jauno pedagogu piesaiste, vienlaikus efektīvi uzlabojot pedagogu profesionālo kompetenču novērtēšanas sistēmu (piemēram, ar pedagogu kompetenču aprakstu).  Izvērtējot IAP 2014.–2020.gadam rezultatīvo rādītāju klāstu un ievērojot nākotnes prioritātes, turpmāk izvērtējama šādu papildu **rezultatīvo rādītāju** iekļaušana / precizēšana attiecībā uz pedagogiem nākamajā plānošanas periodā:   * pedagogu vecumā struktūras rādītājs – izvērtēt iespēju paaugstināt jauno pedagogu vecumu līdz 35 gadiem, tādējādi paplašinot pedagoģiskā personāla atjaunošanas tendenču novērtēšanas iespējas; * pedagogu dalība profesionālās kompetences pilnveides pasākumos (uzlabota mērīšanas kvalitāte). |
| **Izglītības kvalitātes monitorings**  Lai veicinātu izglītības kvalitātes novērtēšanu, jānodrošina efektīvi funkcionējošs un ilgtspējīgs monitorings; šajā aspektā ir svarīga ne tikai izglītības kvalitātes monitoringa izveide, bet arī uzturēšana, savlaicīgi identificējot jomas, kurās būtu nepieciešama izpēte rīcībpolitikas plānošanai vai ietekmes analīzei.  **Prioritātes**  - Dalības nodrošināšana starptautiskajos izglītības pētījumos (indikatīvi IEA PIRLS, TIMSS, ICCS, OECD PISA, TALIS, INES, CERI, PIAAC (tajā skaitā sekundāro pētījumu veikšana).  - Starptautisko ekspertu komandu piesaiste izglītības kvalitātes sistēmas pilnveidei (piemēram, Pasaules bankas eksperti, OECD eksperti, u.c.).  - Nacionālā līmeņa izglītības kvalitātes pētījumu veikšana.  - Nacionālā līmeņa līgumu pētījumu veikšana par izglītības kvalitātes monitoringa jautājumiem.  - Mērķa sadarbības un komunikācijas pasākumu īstenošana mērķa grupām (pašvaldības, vecāki utt.).  - Tehniskā nodrošinājuma, tajā skaitā, IT sistēmas un analītisko rīku pilnveidošana.  - Izglītības kvalitātes monitoringā iesaistīto darbinieku un ekspertu analītiskās kapacitātes stiprināšana.  - Izglītības programmu licencēšanas un akreditācijas sistēmas digitalizācija un pilnveide atbilstoši izglītības kvalitātes monitoringa prasībām.  - Izglītojamā snieguma vērtēšanas instrumentu izveidošana un aprobācija.  - Profesiju standartu izstrāde bakalaura un maģistra līmenim atbilstošajām profesijām atbilstoši nozaru attīstības vajadzībām un nozaru kvalifikāciju struktūrā noteiktajam.  - Augstākās izglītības institūciju attīstības stratēģiju institucionalizācija, stratēģiju ieviešanas monitoringa iekļaušana monitoringa sistēmā.  - Augstākās izglītības kvalitātes monitoringa līgumpētījumi.  - Granti monitoringa pētījumu rezultātos balstītu sistēmisku risinājumu ieviešanai.  - Profesionālās izglītības absolventu monitoringa sistēmas ieviešana par absolventu nodarbinātību un izglītības turpināšanu. |

IAP 2014.–2020.gadam īstenošana tiks turpināta līdz 2020.gadam, bet, ievērojot ES fondu finansējuma apgūšanu, dažas aktivitātes turpināsies līdz ES fondu 2014. – 2020.gada plānošanas perioda ieviešanas procesa beigām, t.i., līdz 2023.gadam.

Ievērojot Latvijas iestāšanos OECD, turpmāk ir plānots izmantot OECD ekspertīzi, analītisko kapacitāti un pieredzi, izstrādājot izglītības attīstības stratēģiju nākamajam plānošanas periodam.

Lai nodrošinātu turpmākās izglītības un prasmju stratēģijas sagatavošanu, kas balstīsies starptautiski salīdzinošā analīzē un būs vērsta uz augstāku produktivitāti un ražotspēju, un paredzēs stratēģisku pieeju prasmju piedāvājuma un pieprasījuma līdzsvarošanai un strukturēti risinās ar prasmju nepietiekamību saistītos Latvijas ekonomiskās attīstības izaicinājumus, MK 2018.gada 24.aprīlī tika atbalstīts informatīvais ziņojums "Par Eiropas Savienības programmas Erasmus+ līdzfinansēta sadarbības projekta ar Ekonomiskās sadarbības un attīstības organizāciju "Latvijas izglītības un prasmju stratēģijas attīstība" īstenošanu".

Atbilstoši šajā ziņojumā minētajam, Latvija nodrošinās sadarbību ar OECD ar mērķi līdz 2020.gada beigām izstrādāt un apstiprināt Izglītības un prasmju attīstības pamatnostādnes 2021.-2027.gadam. Izglītības un prasmju attīstības pamatnostādnes 2021.-2027.gadam iekļaus rīcībpolitikas instrumentus, sasniedzamos rezultātus un rādītājus izglītības un prasmju rezultātu salāgošanai ar darba tirgu, ņemot vērā Latvijas vidēja termiņa ekonomiskās, demogrāfiskās un sociālās tendences.

Ievērojot 2018.gada 13.septembra projekta “Latvijas izglītības un prasmju stratēģijas attīstība” atklāšanas augstā līmeņa darba semināra ietvaros nolemto, turpmāk attīstība tiks plānota šajās prioritārajās jomās:

* izglītojamo mācību rezultātu uzlabošana;
* mūžizglītības kultūras veicināšana;
* prasmju atbilstības uzlabošana darba tirgū;
* prasmju sistēmas pārvaldības stiprināšana.

Izmantojot nacionālos un starptautiskos datus, pētījumus un analīzi, tajā skaitā, IAP 2014.–2020.gadam ieviešanas procesa novērtējumu, kā arī konsultācijas ar izglītības jomā iesaistītajām pusēm, tiks veikts Latvijas prasmju sistēmas novērtējums un sagatavota Izglītības un prasmju attīstības pamatnostādņu 2021.-2027.gadam koncepcija, kā arī nodrošināta Izglītības un prasmju attīstības pamatnostādņu 2021.-2027.gadam izstrāde un iesniegšana MK.

Šī pieeja palīdzēs gan nodrošināt IAP 2014.–2020.gadam ietvaros veikto reformu ilgtspēju, gan visaptverošu situācijas analīzi un turpmākas rīcībpolitikas plānošanu, kas veicinās izglītības un prasmju attīstību personīgai labklājībai un valsts izaugsmei.

Izglītības un zinātnes ministre Ilga Šuplinska

Iesniedzēja:

Izglītības un zinātnes ministre Ilga Šuplinska

Vizē:

Valsts sekretāre Līga Lejiņa

23.01.2019. 16:36

14405

A.Babiča, 67047703

[alona.babica@izm.gov.lv](mailto:alona.babica@izm.gov.lv)